Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο των επικαίρων ερωτήσεων της Παρασκευής 18 Μαρτίου 2016, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 654/15-3-2016 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, σχετικά με την ανάκτηση από το ελληνικό δημόσιο απευθείας από τους Έλληνες αγρότες των κρατικών ενισχύσεων ύψους 421 εκατομμυρίων ευρώ της περιόδου 2008-2009 μετά από την απόφαση του Ευρωπαϊκού Δικαστηρίου της 8ης Μαρτίου 2016. 2. Η με αριθμό 652/11-3-2016 επίκαιρη ερώτηση του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Εσωτερικών και Διοικητικής Ανασυγκρότησης, σχετικά με τον ρόλο των ΜΚΟ για την αντιμετώπιση του προσφυγικού και μεταναστευτικού προβλήματος. 3. Η με αριθμό 657/15-3-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κυρίας Παρασκευής Χριστοφιλοπούλου προς τον Υπουργό Υγείας, σχετικά με το σχέδιο αντιμετώπισης των υγειονομικών αναγκών των προσφύγων στην Ειδομένη. 4. Η με αριθμό 669/15-3-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Περιβάλλοντος και Ενέργειας, σχετικά με τις μονάδες παραγωγής ενέργειας από βιομάζα στο Δήμο Γόρτυνας στο Ηράκλειο Κρήτης. 5. Η με αριθμό 666/15-3-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση της διαδικασίας του εργόσημου των παράτυπα διαμενόντων πολιτών τρίτων χωρών στην αγροτική οικονομία. 6. Η με αριθμό 662/15-3-2016 επίκαιρη ερώτηση του Βουλευτή Λαρίσης της Ένωσης Κεντρώων κ. Γεωργίου Κατσιαντώνη προς τον Υπουργό Οικονομίας, Ανάπτυξης και Τουρισμού, σχετικά με τη στασιμότητα στις προοπτικές ανάπτυξης του ιατρικού τουρισμού στην Ελλάδα. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 655/15-3-2016 επίκαιρη ερώτηση του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδη προς τον Υπουργό Οικονομικών, σχετικά με την αντιμετώπιση των προβλημάτων στη διαδικασία αδειοδότησης νέας γενιάς φορολογικών μηχανισμών και τη μοναδικότητα διασύνδεσης ταξίμετρου με συγκεκριμένο φορολογικό ηλεκτρονικό μηχανισμό. 2. Η με αριθμό 653/11-3-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εθνικής Άμυνας, σχετικά με το Μετοχικό Ταμείο Αεροπορίας. 3. Η με αριθμό 651/11-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υποδομών, Μεταφορών και Δικτύων, σχετικά με την ολοκλήρωση του οδικού έργου «Ηράκλειο - Μεσαρά». 4. Η με αριθμό 667/15-3-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τον ΕΝΦΙΑ οικοδομικών συνεταιρισμών. 5. Η με αριθμό 663/15-3-2016 επίκαιρη ερώτηση του ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με τη συμμετοχή Έλληνα επιχειρηματία στην αύξηση μετοχικού κεφαλαίου ελληνικού τηλεοπτικού καναλιού και την καθυστέρηση των δανείων που έχουν χορηγηθεί στην εταιρεία «ΠΗΓΑΣΟΣ Α.Ε.». 6. Η με αριθμό 593/29-2-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με τα συμπληρωματικά έργα του φράγματος Μπραμιανών Ιεράπετρας. 7. Η με αριθμό 613/3-3-2016 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Αγροτικής Ανάπτυξης και Τροφίμων, σχετικά με την καταστροφή του αλιεύματος από τις βιντζότρατες. 8. Η με αριθμό 628/7-3-2016 επίκαιρη ερώτηση του Βουλευτή Αττικής της Νέας Δημοκρατίας κ. Μαυρουδή Βορίδη προς τον Υπουργό Παιδείας, Έρευνας και Θρησκευμάτων, σχετικά με την «απαγόρευση της ομιλίας του Μητροπολίτη Λαυρεωτικής και Μεσογαίας κ. Νικολάου στο 15ο Ενιαίο Λύκειο Θεσσαλονίκης». 9. Η με αριθμό 626/7-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με τα προβλήματα που έχουν δημιουργηθεί στη λειτουργία όλων των κοινωνικών δομών και άλλων υπηρεσιών των δήμων όλης της χώρας. 10. Η με αριθμό 633/8-3-2016 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, σχετικά με τη χορήγηση αποζημίωσης στους υπαλλήλους που μετέχουν στην οργάνωση, υποστήριξη και διεξαγωγή των δοκιμασιών προσόντων και συμπεριφοράς των υποψηφίων οδηγών. 11. Η με αριθμό 634/8-3-2016 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Εσωτερικών και Διοικητικής Ανασυγκρότησης, σχετικά με την επαναλειτουργία της Σχολής Αστυφυλάκων και τη μεταστέγαση της Διεύθυνσης Αστυνομίας Καρδίτσας. 12. Η με αριθμό 629/7-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υποδομών, Μεταφορών και Δικτύων, σχετικά με την αποπεράτωση του ελληνικού σχολείου του Μονάχου. 13. Η με αριθμό 632/8-3-2016 επίκαιρη ερώτηση του Βουλευτή Β΄ Αθηνών των Ανεξαρτήτων Ελλήνων κ. Αθανασίου Παπαχριστόπουλου προς τον Υπουργό Επικρατείας, σχετικά με τη λήψη μέτρων για την αμερόληπτη διεξαγωγή των δημοσκοπήσεων. 14. Η με αριθμό 630/8-3-2016 επίκαιρη ερώτηση του ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Οικονομικών, σχετικά με το ύψος των καθυστερούμενων δανείων που έχουν χορηγηθεί στην εταιρεία «ΠΗΓΑΣΟΣ». 15. Η με αριθμό 602/1-3-2016 επίκαιρη ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Εθνικής Άμυνας, σχετικά με την αθρόα αποβίβαση προσφύγων - μη νόμιμων μεταναστών στο Καστελόριζο. 16. Η με αριθμό 594/29-2-2016 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Υγείας, σχετικά με το σχέδιο συγχώνευσης - κατάργησης μονάδων της Πρωτοβάθμιας Φροντίδας Υγείας. 17. Η με αριθμό 595/29-2-2016 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Εσωτερικών και Διοικητικής Ανασυγκρότησης, σχετικά με τη μίσθωση ελικοπτέρων δασοπυρόσβεσης. 18. Η με αριθμό 573/23-2-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Περιβάλλοντος και Ενέργειας, σχετικά με την ανάγκη πληρέστερης ενημέρωσης στους πελάτες της ΔΕΗ για τις δυνατότητες και την προστασία που παρέχεται στις ευαίσθητες κοινωνικές ομάδες. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2828/1-2-2016 ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας Καφαντάρη προς τον Υπουργό Περιβάλλοντος και Ενέργειας, σχετικά με τη θέσπιση διακριτού ορίου για το εξασθενές χρώμιο στο πόσιμο νερό. 2. Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου. 3. Η με αριθμό 305/15-10-2015 ερώτηση του ανεξάρτητου Βουλευτή Αχαΐας κ. Νικολάου Νικολόπουλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη για λήψη νομοθετικής πρωτοβουλίας της Κυβέρνησης για τα συνταξιοδοτικά και προνοιακά θέματα των ΑΜΕΑ. Πριν περάσουμε στη συζήτηση των επικαίρων ερωτήσεων, επιτρέψτε μου να κάνω δύο ανακοινώσεις προς το Σώμα. Οι Υπουργοί Πολιτισμού και Αθλητισμού και Οικονομικών, οι Αναπληρωτές Υπουργοί Εσωτερικών και Διοικητικής Ανασυγκρότησης και Οικονομίας, Ανάπτυξης και Τουρισμού και ο Υφυπουργός Πολιτισμού και Αθλητισμού κατέθεσαν στις 15-3-2016 σχέδιο νόμου: «Αναγκαίες ρυθμίσεις για την εναρμόνιση της ελληνικής νομοθεσίας με το νέο Κώδικα Αντιντόπινγκ του Παγκόσμιου Οργανισμού Αντιντόπινγκ και άλλες διατάξεις». Το ως άνω σχέδιο νόμου έχει χαρακτηριστεί από την Κυβέρνηση ως κατεπείγον. Έχει παραπεμφθεί στην αρμόδια Διαρκή Επιτροπή. Οι Υπουργοί Εθνικής Άμυνας, Οικονομικών, Εξωτερικών και Δικαιοσύνης, Διαφάνειας και Ανθρωπίνων Δικαιωμάτων κατέθεσαν στις 15-3-2016 σχέδιο νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για την αμοιβαία προστασία διαβαθμισμένων στρατιωτικών πληροφοριών». Οι Υπουργοί Εθνικής Άμυνας, Οικονομικών, Εξωτερικών, Εσωτερικών και Διοικητικής Ανασυγκρότησης και ο Αναπληρωτής Υπουργός Εσωτερικών και Διοικητικής Ανασυγκρότησης κατέθεσαν στις 15-3-2016 σχέδιο νόμου: «Κύρωση του Μνημονίου Συνεργασίας μεταξύ του Υπουργείου της Εθνικής Άμυνας της Ελληνικής Δημοκρατίας και του Υπουργείου Άμυνας της Κυπριακής Δημοκρατίας στους τομείς Υποδομής και Περιβάλλοντος/Ενέργειας». Οι Υπουργοί Οικονομικών Δικαιοσύνης, Διαφάνειας και Ανθρωπίνων Δικαιωμάτων και οι Αναπληρωτής Υπουργός Οικονομικών κατέθεσαν στις 15-3-2016 σχέδιο νόμου: «Προσαρμογή της ελληνικής νομοθεσίας τις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις. Όλα τα παραπάνω παραπέμπονται στις αρμόδιες Διαρκείς Επιτροπές. Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η δεύτερη με αριθμό 636/9-3-2016 επίκαιρη ερώτηση του Βουλευτή Κοζάνης της Νέας Δημοκρατίας κ. Γεωργίου Κασαπίδη προς τον Υπουργό Περιβάλλοντος και Ενέργειας, σχετικά με την καθυστέρηση έγκρισης αιτημάτων για την ίδρυση Περιοχών Οργανωμένης Ανάπτυξης Υδατοκαλλιεργειών. Θα απαντήσει ο Υπουργός κ. Παναγιώτης Σκουρλέτης. Κύριε Κασαπίδη, έχετε τον λόγο.
Ευχαριστώ, κύριε Πρόεδρε. Κύριε Υπουργέ, το θέμα που θέτω υπ' όψιν σας αφορά σε έναν από τους πιο δυναμικούς κλάδους της εθνικής μας οικονομίας, τον δεύτερο δυναμικότερο κλάδο της αγροτικής μας οικονομίας ως προς την εξωστρέφεια, δεδομένου ότι οι εξαγωγές των προϊόντων που παράγονται στον κλάδο των ιχθυοκαλλιεργειών κάθε χρόνο είναι είτε στην πρώτη είτε στη δεύτερη θέση μαζί με τα προϊόντα του ελαιοκομικού τομέα. Αυτό συνεπάγεται αρκετές χιλιάδες θέσεις εργασίας. Όλος αυτός ο παραγόμενος πλούτος μεταφράζεται σε θέσεις εργασίας, κυρίως στις νησιωτικές και παραθαλάσσιες περιοχές της χώρας μας, όπου μαζί με τον τουρισμό είναι μια δραστηριότητα που ανακουφίζει τον τοπικό πληθυσμό. Ωστόσο, παρ' όλο που έχει αναγνωριστεί η προσφορά αυτού του κλάδου, όχι μόνο στο εσωτερικό της χώρας αλλά και διεθνώς - πολλοί οίκοι του εξωτερικού εδώ και χρόνια έχουν αναγνωρίσει με δικές τους μελέτες τη δυναμική του κλάδου αυτού - εμείς, ως χώρα, τα τελευταία χρόνια συνειδητοποιήσαμε το περιεχόμενο του κλάδου αυτού. Η πολιτεία έχει προχωρήσει στην έκδοση του χωροταξικού σχεδιασμού που ήταν ένα πάγιο αίτημα των ανθρώπων του κλάδου. Ωστόσο, μετά από την έγκριση το 2011 του ειδικού πλαισίου χωροταξικού σχεδιασμού και αειφόρου ανάπτυξης για τις υδατοκαλλιέργειες, όπως ακριβώς λέγεται αυτό το πλαίσιο για το χωροταξικό σχεδιασμό, όπου προσδιορίζεται που ακριβώς πρέπει να γίνουν οργανωμένες περιοχές ανάπτυξης υδατοκαλλιεργειών, η περαιτέρω αυτή έγκριση των αδειών για την ίδρυση αυτών των περιοχών έχει κολλήσει. Όπως και οι προηγούμενες κυβερνήσεις, έτσι και η σημερινή, εδώ και έναν χρόνο, δεν έχει προχωρήσει στην έγκριση αυτών των αδειών ώστε οι επιχειρήσεις που είναι σε αυτές τις περιοχές, να επεκτείνουν τις δραστηριότητες με όλα τα οφέλη που προανέφερα. Ποιες είναι, λοιπόν, οι προθέσεις σας, κύριε Υπουργέ, ως προς την έκδοση αυτών των αδειών, αρχής γενομένης από αυτήν που είναι πιο ώριμη και σας θέτω υπ' όψιν σας στο ερώτημα, της περιοχής του βορείου και νοτίου Ευβοϊκού Κόλπου; Ευχαριστώ.
Τον λόγο έχει ο κ. Σκουρλέτης.
Ευχαριστώ, κύριε Πρόεδρε. Είναι απολύτως σωστή η επισήμανσή σας, κύριε Κασαπίδη, ότι ο κλάδος των υδατοκαλλιεργειών έχει μία ιδιαίτερη δυναμική και αποτελεσματικότητα στην ελληνική οικονομία. Τα τελευταία χρόνια είμαστε στην πρώτη θέση, σε σχέση με τις υπόλοιπες ευρωπαϊκές χώρες, και αυτό οφείλεται, βέβαια, όχι μόνο σε αυτούς οι οποίοι έχουν επενδύσει σε αυτόν τον κλάδο, αλλά κυρίως στη φυσική προίκα που διαθέτει η χώρα μας, καθαρά νερά και κατάλληλες θερμοκρασίες που ευνοούν την ανάπτυξη αυτού του κλάδου. Βεβαίως, για να λέμε τα πράγματα με το όνομά τους, και σε αυτόν τον τομέα είμαστε αντιμέτωποι με μία διαχρονική ιστορική καθυστέρηση να οριοθετηθούν εκείνες οι περιοχές που θα προβλέπονται αυτού του είδους οι επενδύσεις και οι χρήσεις. Αυτό το αντιμετωπίζουμε σε όλους τους τομείς των επενδυτικών δραστηριοτήτων στη χώρα και έτσι είμαστε αναγκασμένοι κάθε φορά να ξεκινάμε από την αρχή ή να βρισκόμαστε μπροστά σε μια κατάσταση όπου τα πράγματα δεν έχουν πάρει τον δρόμο τους, δεν είναι χωροθετημένα και διευθετημένα. Σε σχέση με τη συγκεκριμένη περίπτωση που αναφέρετε, πράγματι υπήρξε μία κατάθεση αίτησης στη Διεύθυνση Χωρικού Σχεδιασμού του Υπουργείου Περιβάλλοντος και Ενέργειας στις 30-6-2011. Και από εκεί αρχίζει το πολύ μεγάλο ταξίδι αυτής της υπόθεσης, έτσι ώστε να διευθετηθεί το θέμα της οριοθέτησης και του χαρακτηρισμού στη συγκεκριμένη περιοχή του βορείου και νοτίου Ευβοϊκού Κόλπου και διαύλου Ωρέων, ακριβώς αυτή η περιοχή της ΠΟΑΥ, δηλαδή της Περιοχής Ολοκληρωμένης Ανάπτυξης Υδατοκαλλιεργειών. Ποια ήταν τα βήματα που ακολούθησαν αμέσως μετά; Η Διεύθυνση Χωρικού Σχεδιασμού διαβίβασε, όπως προβλέπεται και σωστά, το θέμα στη ΔΙΠΑ, τη Διεύθυνση Περιβαλλοντικής Αδειοδότησης. Τον Αύγουστο του 2012 ξεκίνησε η απαραίτητη διαβούλευση για τη ΣΜΠΕ, τη Στρατηγική Μελέτη Περιβαλλοντικών Επιπτώσεων. Τι έγινε από εκεί και έπειτα; Από τότε και στο διάστημα από τον Σεπτέμβριο του 2014 μέχρι το 2015 διαβιβάστηκαν εννέα έγγραφα προς τη Διεύθυνση Χωρικού Σχεδιασμού σχετικά με τη διαβούλευση. Παράλληλα, όμως - και πολύ σωστά - , τρέχει η διαδικασία αναθεώρησης του περιφερειακού σχεδιασμού και για τη Στερεά Ελλάδα, ο οποίος πρέπει προφανώς να είναι συμβατός με τον εθνικό σχεδιασμό. Υπήρξαν, λοιπόν, συζητήσεις και στο περιφερειακό συμβούλιο της Στερεάς Ελλάδας όπου εκεί, κατά τη συζήτηση του περιφερειακού πλαισίου χωροταξικού σχεδιασμού, υπήρξαν αντιρρήσεις από εκπροσώπους των δήμων και των δημάρχων σε σχέση με τη συγκεκριμένη περιοχή και τη χωροθέτηση της ΠΟΑΥ στην οποία αναφέρεστε. Είχαν ζητήσει και έγινε μια συνάντηση στο Υπουργείο στις 26 Οκτωβρίου 2015, έτσι ώστε να ενσωματωθούν οι παρατηρήσεις του περιφερειακού συμβουλίου από τη Διεύθυνση Χωρικού Σχεδιασμού και αυτές όλες οι παρατηρήσεις έχουν προωθηθεί προς τον αρμόδιο φορέα που έκανε την αίτηση για τη χωροθέτηση της ΠΟΑΥ. Αναμένουμε αυτήν τη στιγμή τις απαντήσεις του, έτσι ώστε να κλείσει, εν πάση περιπτώσει, με τον καλύτερο δυνατό τρόπο αυτή η υπόθεση. Επαναλαμβάνω, όμως, και τελειώνω, ότι δυστυχώς αυτές τις διαχρονικές καθυστερήσεις τις βλέπουμε διαρκώς. Τα θέματα πλέον θα αντιμετωπίζονται με έναν πολύ πιο αποτελεσματικό και σύντομο τρόπο, όταν θα ολοκληρωθούν - και νομίζω ότι βρισκόμαστε προς το τέλος αυτής της περιόδου - όλα αυτά τα ζητήματα που έχουν να κάνουν με τον χωρικό σχεδιασμό. Σας ευχαριστώ.
Ευχαριστούμε τον κύριο Υπουργό. Κύριε Κασαπίδη, έχετε τον λόγο για τη δευτερολογία σας.
Ευχαριστώ, κύριε Πρόεδρε. Κύριε Υπουργέ, είναι έτσι, όπως τα λέτε, η περιγραφή των γεγονότων που ακολούθησαν μετά το 2011. Ωστόσο, αυτό που θα ήθελα να επισημάνω είναι το εξής: Το 2014 κατατέθηκε από τη χώρα μας στην Κομισιόν το πολυετές Εθνικό Στρατηγικό Σχέδιο για την ανάπτυξη των υδατοκαλλιεργειών στην Ελλάδα από το 2014 μέχρι το 2020. Σύμφωνα με αυτό το σχέδιο εγκρίθηκε και το Επιχειρησιακό Πρόγραμμα της Αλιείας από την Ευρωπαϊκή Ένωση προς τη χώρα μας το οποίο περιέχει περίπου ένα ποσό της τάξεως των 500 εκατομμυρίων ευρώ για ανάλογες επενδύσεις σε επιλέξιμες δράσεις που αφορούν τον κλάδο της αλιείας. Μέσα σε αυτές τις δραστηριότητες υπάγεται και η δράση με επενδύσεις στις υδατοκαλλιέργειες, με ένα ποσό περίπου 90 εκατομμυρίων ευρώ εθνική και ευρωπαϊκή συμμετοχή, που σημαίνει ότι με τη μόχλευση θα προκύψουν άλλα τόσα χρήματα για επενδύσεις στον κλάδο περίπου 140-150 εκατομμύρια ευρώ. Αναγκαία προϋπόθεση για την έγκριση του Επιχειρησιακού Προγράμματος της Αλιείας ήταν η έγκριση αυτού του σχεδίου, κύριε Υπουργέ. Αυτό το σχέδιο προβλέπει όλα αυτά που προαναφέρατε, ότι έπρεπε ήδη να είχαν λήξει με την έγκριση. Καταλαβαίνετε ότι είμαστε εκπρόθεσμοι και εκτεθειμένοι. Εφόσον δεν επιλυθούν αυτά τα προβλήματα άμεσα, δεν πρόκειται να ξεκινήσει «να τρέχει» το επιχειρησιακό της αλιείας και να γίνεται η εκταμίευση αυτών των κονδυλίων. Καταλαβαίνετε ότι σε μια περίοδο που έχουμε ανάγκη όχι μόνο τα δανεικά, τέλος πάντων, αλλά και αυτά που μας δίνουν για επενδύσεις - που είναι δύσκολο να βρούμε άλλους πόρους - εμείς χρονοτριβούμε. Πέραν τούτου, υπάρχει και η πρόσθετη καθυστέρηση, που είπατε, με την εμπλοκή με τον περιφερειακό σχεδιασμό, όπου και εκεί ωφελημένοι θα βγουν οι άνθρωποι της περιφέρειας μέσα από αυτό το Επιχειρησιακό Πρόγραμμα της Αλιείας. Εάν, λοιπόν, εσείς, ως Υπουργείο, δεν σπεύσετε γρήγορα να λύσετε αυτό το πρόβλημα, ώστε να ξεκινήσει και η εκταμίευση - όχι μόνο η αποκατάσταση της ηρεμίας - και να δημιουργηθεί αυτό το επενδυτικό περιβάλλον για να προχωρήσουμε σε αυτές τις επενδύσεις, στη χώρα δεν θα εισρεύσουν αυτά τα χρήματα, πρώτον. Δεύτερον, αυτός είναι δυναμικός κλάδος, όπως είπατε και εσείς και αξίζει να πούμε ότι η χώρα μας είναι η πρώτη στον κόσμο στην παραγωγή τσιπούρας και λαβρακιού. Επίσης, ως προς τον σχεδιασμό που έχει ο Σύνδεσμος των Θαλασσοκαλλιεργητών για διπλασιασμό του όγκου της παραγωγής μέσα στην επόμενη δεκαπενταετία, εάν δεν ξεκινήσει με γοργούς ρυθμούς, κύριε Υπουργέ, φοβάμαι ότι θα βγούμε εκτεθειμένοι - ως χώρα και εσείς, ως Υπουργείο και οι άνθρωποι που εμπλέκονται σε αυτόν τον κλάδο - , με αποτέλεσμα να τον υπονομεύουμε ουσιαστικά χωρίς τη θέλησή μας. Δεν καταλογίζω ευθύνες σε εσάς, απλώς αυτή η χρονοτριβή θα δημιουργήσει αυτό το πρόβλημα και δυστυχώς, ενώ έχουμε έναν πολύ δυναμικό κλάδο, θα λέμε μετά από χρόνια ότι, αν είχαμε τρέξει πολύ πιο γρήγορα τις διαδικασίες, θα τα είχαμε αποφύγει. Γι' αυτό, τώρα είναι η ώρα, κύριε Υπουργέ, εσείς να δώσετε αυτήν τη λύση. Καταλαβαίνετε, έτσι όπως μας είπατε - και το νιώθω και εγώ ότι θέλετε - ότι πρέπει εσείς να βρείτε τον τρόπο να το απομπλέξετε. Ευχαριστώ, κύριε Πρόεδρε.
Ευχαριστούμε, κύριε Κασαπίδη. Κύριε Υπουργέ, έχετε τον λόγο.
Κύριε Πρόεδρε, θα είμαι αρκετά σύντομος, διότι υπάρχει μια κοινή οπτική απέναντι στο συγκεκριμένο ζήτημα, αλλά θέλω να κρατήσουμε - πέρα από την αναλυτική αναφορά σε ό,τι έγινε, διότι καλό είναι να το γνωρίζουμε αυτό για να βελτιωνόμαστε και να αποφεύγουμε να επαναλαμβάνουμε τα ίδια λάθη - ότι τον Οκτώβριο, μέσα σε διάστημα τεσσάρων ημερών, έγιναν δύο πολύ κρίσιμα πράγματα από το Υπουργείο. Το πρώτο ήταν η σύσκεψη που ζητήθηκε από το Περιφερειακό Συμβούλιο στις 22-10-2015 και το δεύτερο, η σύσκεψη στις 26 Οκτωβρίου - ενώ στις 22 Οκτωβρίου είχε γίνει η συνεδρίαση - του Περιφερειακού Συμβουλίου και από εκεί και πέρα, η αποστολή στον Αρμόδιο Φορέα Διαχείρισης Ευβοϊκού Ανώνυμος Εταιρεία Ανάπτυξης Υδατοκαλλιεργειών ότι περιμένουμε πλέον από αυτόν να μας φέρει τις τελικές του απόψεις. Αυτά είναι αναγκαία βήματα που κάνουμε. Να γνωρίζεται, πάντως, ότι - όπως αντιλαμβάνεσθε και εσείς - για το Υπουργείο αποτελεί προτεραιότητα υψίστης σημασίας το να προχωρήσουν όλα τα αναγκαία βήματα προς αυτήν την κατεύθυνση και κυρίως, επαναλαμβάνω, να μην αντιμετωπίζουμε κατά περίπτωση το θέμα της διαμόρφωσης του θεσμικού πλαισίου. Όταν, λοιπόν, κατορθώσουμε και έχουμε ένα σταθερό, σαφές, θεσμικό πλαίσιο, τότε αυτά τα πράγματα θα τρέχουν από μόνα τους. Δυστυχώς, όλα αυτά στις υπόλοιπες ευρωπαϊκές χώρες, οι οποίες είναι και χώρες της αναφοράς μας, είναι λυμένα εδώ και δεκαετίες. Στην Ελλάδα αυτά δεν λύνονται. Δεν λύθηκαν λόγω πολιτικών ευθυνών και λόγω του τρόπου ανάπτυξης του νεοελληνικού κράτους. Ακριβώς αυτή η ασάφεια αποτέλεσε και την αιτία δημιουργίας εστιών διαφθοράς. Δημιούργησε και ένα αλισβερίσι ανάμεσα στους ενδιαφερόμενους επενδυτές και την πολιτεία, όπου υπήρξαν όλα αυτά τα φαινόμενα κατά καιρούς, τα οποία εμείς θέλουμε να αντιμετωπίσουμε με έναν αποτελεσματικό τρόπο. Κρατώ, λοιπόν και τη δική σας παραίνεση και προτροπή να μπορέσουμε να είμαστε αποτελεσματικοί και σαφείς, έτσι ώστε πράγματι να διαμορφώσουμε αυτό το νέο σταθερό θεσμικό πλαίσιο που θα μπορέσει να δώσει σχεδόν ολοκληρωτική απάντηση - γιατί πάντοτε προκύπτουν ζητήματα αναθεώρησης των θεσμικών πλαισίων - προκειμένου να μπορέσουμε να λειτουργούμε, όπως απαιτείται με βάση τις αναγκαιότητες της ελληνικής οικονομίας στο συγκεκριμένο κλάδο. Σας ευχαριστώ.
Ευχαριστούμε τον κύριο Υπουργό. Κυρίες και κύριοι συνάδελφοι, πριν προχωρήσουμε στην επόμενη επίκαιρη ερώτηση, θα ήθελα να πληροφορήσω το Σώμα ότι στη σημερινή συνεδρίαση θα συζητηθούν οκτώ επίκαιρες ερωτήσεις, ενώ έχουν διαγραφεί δεκαεπτά. Συγκεκριμένα, από τις δεκαεπτά, οι πέντε δεν θα συζητηθούν λόγω αναρμοδιότητας του αντίστοιχου Υπουργείου στο οποίο τέθηκε η ερώτηση, οι δύο δεν θα συζητηθούν λόγω κωλύματος του επερωτώντος Βουλευτή και οι δύο επίσης δεν θα συζητηθούν λόγω απουσίας των αρμόδιων Υπουργών στο εξωτερικό. Πιο συγκεκριμένα, η με αριθμό 645/11-3-2016 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Οικονομίας, Ανάπτυξης και Τουρισμού, σχετικά με την ένταξη στο νέο ΕΣΠΑ του έργου αποκατάστασης του κτηρίου της Παλαιάς Ηλεκτρικής Εταιρείας του Δήμου Καρδίτσας, δεν θα συζητηθεί λόγω αναρμοδιότητας. Επίσης, η με αριθμό 641/10-3-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη χορήγηση εφάπαξ οικονομικής ενίσχυσης ύψους 1.000 ευρώ ανά εργαζόμενο της εταιρίας «ΣΟΥΠΕΡ ΜΑΡΚΕΤ ΛΑΡΙΣΑ ΑΒΕΕ», όπως και η με αριθμό 586/29-2-2016 επίκαιρη ερώτηση δεύτερου κύκλου του ιδίου Βουλευτή των Ανεξαρτήτων Ελλήνων προς τον Υπουργό Παιδείας, Έρευνας και Θρησκευμάτων, σχετικά με τις μεταθέσεις των εκπαιδευτικών ειδικοτήτων της πρωτοβάθμιας εκπαίδευσης, δεν θα συζητηθούν λόγω κωλύματος του ερωτώντος Βουλευτή. Η με αριθμό 637/9-3-2016 επίκαιρη ερώτηση δεύτερου κύκλου της Βουλευτού Σερρών της Νέας Δημοκρατίας κυρίας Φωτεινής Αραμπατζή προς τον Υπουργό Οικονομίας, Ανάπτυξης και Τουρισμού, σχετικά με τη λήψη μέτρων θωράκισης της τρέχουσας τουριστικής περιόδου που δοκιμάζεται λόγω της προσφυγικής - μεταναστευτικής κρίσης, δεν θα συζητηθεί λόγω απουσίας του αρμόδιου Υπουργού στο εξωτερικό. Επίσης, η με αριθμό 647/11-3-2016 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση ευρωπαϊκών πόρων και τη μη εφαρμογή του νόμου για τη χορήγηση ελληνικής ιθαγένειας, δεν θα συζητηθεί λόγω απουσίας του αρμόδιου Υπουργού στο εξωτερικό. Επίσης, δεν θα συζητηθεί η με αριθμό 545/15-2-2016 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. Εισερχόμαστε στη συζήτηση της τέταρτης με αριθμό 644/10-3-2016 επίκαιρης ερώτησης πρώτου κύκλου της Βουλευτού Δράμας της Δημοκρατικής Συμπαράταξης ΠΑΣΟΚ - ΔΗΜΑΡ κ. Χαράς Κεφαλίδου προς τον Υπουργό Πολιτισμού και Αθλητισμού, σχετικά με δημοσιεύματα για τη συστέγαση του Ιδρύματος «ΜΕΛΙΝΑ ΜΕΡΚΟΥΡΗ» με υπηρεσία του Υπουργείου Πολιτισμού. Θα απαντήσει ο Υπουργός κ. Αριστείδης Μπαλτάς. Ορίστε, κυρία Κεφαλίδου, έχετε τον λόγο για την πρωτολογία σας.
Ευχαριστώ πολύ, κύριε Πρόεδρε. Κύριε Υπουργέ, την προηγούμενη εβδομάδα, στις 10 Μαρτίου, είδε το φως της δημοσιότητας τόσο σε site, όσο και σε εφημερίδες, είδηση περί εξώσεως ή πιθανής συστέγασης του Ιδρύματος «ΜΕΛΙΝΑ ΜΕΡΚΟΥΡΗ» από το χώρο που εδώ και πάρα πολλά χρόνια βρίσκεται - συγκεκριμένα μετά το θάνατο της Μελίνας και με πρωτοβουλία του Ζυλ Ντασέν - στην οδό Πολυγνώτου 9-11 στην Πλάκα. Όπως καταλαβαίνετε, είναι μία είδηση που μας θορύβησε όλους. Πολύ περισσότερο ως αρμόδια του τομέα πολιτισμού της Δημοκρατικής Συμπαράταξης, και με το βάρος της ευθύνης που κληροδότησε σε όλους μας η Μελίνα Μερκούρη στον αγώνα και το έργο της σε ολόκληρη την Ελλάδα. Γι' αυτόν τον λόγο, άμεσα προχωρήσαμε στην κατάθεση της επίκαιρης ερώτησης. Το ίδρυμα είναι αυτοχρηματοδοτούμενο, στεγάζεται στην Πλάκα μετά από μία υπουργική απόφαση του τότε Υπουργού Βαγγέλη Βενιζέλου. Ξέρουμε ότι οι υπηρεσίες που προσφέρει στο χώρο του πολιτισμού, σε ό,τι αφορά τον ελληνικό πολιτισμό και τη διάδοσή του, είναι τεράστιες. Ξέρουμε, επίσης, ότι και το ίδρυμα έχει μία σειρά πολυσχιδών δραστηριοτήτων. Θα αναφέρω επιλεκτικά ότι πρωτοστατεί στη διεκδίκηση των γλυπτών του Παρθενώνα, ότι δίνει υποτροφίες σε φοιτητές για να προχωρήσουν στη διδακτορική τους διατριβή. Παρέχει πρόσβαση σε φοιτητές στο περίφημο Αρχείο Μελίνας Μερκούρη - Ζυλ Ντασέν και συνεργάζεται με ξένα πανεπιστήμια. Φυσικά, είναι πολύ γνωστό για την απονομή του ετήσιου βραβείου «Μελίνα Μερκούρη» σε νέες ηθοποιούς. Όπως καταλαβαίνετε, λοιπόν, η είδηση έπεσε ως κεραυνός εν αιθρία και δεν μπορούσε να αφήσει κανέναν αδρανή. Την επόμενη μέρα, στις 11 Μαρτίου, με χαρά διαπιστώσαμε ότι υπήρχε πάλι στον Τύπο μία διάψευση τόσο από το διοικητικό συμβούλιο του ιδρύματος όσο και δική σας, αυτό θα μας το πείτε εσείς σήμερα. Επομένως, η ερώτηση εξακολουθεί να παραμένει επίκαιρη, διότι μας δίνει τη δυνατότητα να ακούσουμε από τα πλέον επίσημα χείλη, του Υπουργού Πολιτισμού, ότι κάτι τέτοιο δεν ήταν, δεν είναι και δεν πρόκειται να είναι στους σκοπούς του Υπουργείου σας. Ευχαριστώ πολύ.
Ευχαριστούμε την κ. Κεφαλίδου. Κύριε Υπουργέ, έχετε τον λόγο.
Στο γραπτό κείμενο της ερώτησής σας υπάρχουν - δεν φταίτε εσείς προφανώς - ψεύδη, όπως, «αποφάσισε, με έγγραφο που κοινοποιήθηκε στο ίδρυμα, να ζητήσει τη συστέγαση…», κ.λπ.. Αυτά είναι απολύτως ψευδή. Δείχνουν με ποια μορφή λειτουργεί μερίδα του Τύπου, πώς παγιδεύει ενδεχομένως Βουλευτές και πολιτικές δυνάμεις και εκ του απολύτου μη όντος δημιουργεί πρόβλημα. Ευτυχώς και το ίδρυμα διέψευσε την είδηση, όπως είπατε, αλλά και εγώ σε προχθεσινή συνέντευξη Τύπου το είπα αναλυτικά. Το επαναλαμβάνω, όμως, και εδώ. Ποια είναι η πραγματικότητα: Κάναμε μία συζήτηση με τον κ. Αργυρόπουλο, που ήρθε να με δει για άλλα θέματα. Συζητήσαμε το θέμα του Ιδρύματος «ΜΕΛΙΝΑ ΜΕΡΚΟΥΡΗ», μέσα στα υπόλοιπα που συζητήσαμε. Τον ρωτήσαμε, πολύ φιλικά και πολύ άνετα, αν υπάρχει δυνατότητα να διατεθεί μέρος του κτηρίου για να συστεγαστεί ενδεχομένως η Εφορεία Κυκλάδων, γιατί το κτήριο που στεγάζει το Ίδρυμα «ΜΕΛΙΝΑ ΜΕΡΚΟΥΡΗ» είναι μεγάλο, ενώ το κτήριο όπου στεγάζεται η Εφορεία Κυκλάδων είναι πάρα πολύ μικρό. Ο κ. Αργυρόπουλος άκουσε με πολύ καλή διάθεση το αίτημα αυτό. Δεν του ζητήσαμε τίποτα άλλο. Είπε ότι προφανώς θα το συζητήσει με το διοικητικό συμβούλιο και πως θα επανέλθουμε σε μία επόμενη συζήτηση. Αυτή είναι η αλήθεια. Το ότι από εκεί και πέρα βγήκε πως στείλαμε έγγραφο, πως αποφασίσαμε, πως διατάξαμε, κ.ο.κ., να χτυπήσουμε - ω μη γένοιτο! - το Ίδρυμα «ΜΕΛΙΝΑ ΜΕΡΚΟΥΡΗ» είναι απολύτως ψευδές.
Ευχαριστούμε τον κύριο Υπουργό. Κυρία Κεφαλίδου, έχετε τον λόγο.
Κύριε Υπουργέ, χαίρομαι για την ειλικρίνεια της δήλωσής σας, διότι τα δημοσιεύματα μπορεί να το «φούσκωσαν», λέγοντας ότι υπάρχει ήδη απόφαση, που κοινοποιήθηκε στο ίδρυμα, εσείς, όμως, λέτε ότι έγινε μια κουβέντα. Καπνός χωρίς φωτιά δεν υπάρχει. Προφανώς το Υπουργείο προσπαθεί να στεγάσει την Εφορεία Κυκλάδων. Επιτρέψτε μου, λοιπόν, να σας πω ότι το Ίδρυμα «ΜΕΛΙΝΑ ΜΕΡΚΟΥΡΗ» είναι ένα αυτοτελές ίδρυμα, στο οποίο δεν μπορεί - η δική μας άποψη είναι αυτή και την καταθέτουμε σήμερα εδώ - να συστεγάζεται κάτι άλλο. Έχει πολυσχιδή δράση. Ο ζωτικός χώρος είναι πολύ σημαντικός για τις δραστηριότητες του ιδρύματος. Επομένως, όποια σκέψη κι αν υπάρχει θα πρέπει να εξεταστεί με μεγαλύτερη γενναιοδωρία, διότι το ίδρυμα αυτό είναι ένας πολιτιστικός χώρος όπου εκπέμπεται Ελλάδα, εκπέμπεται πολιτισμός. Και αυτό γίνεται τα τελευταία χρόνια με τον καλύτερο δυνατό τρόπο. Θέλω να πιστεύω, με τα όσα μόλις είπατε, επικυρώνετε ότι το Υπουργείο Πολιτισμού αντιμετωπίζει το Ίδρυμα «ΜΕΛΙΝΑ ΜΕΡΚΟΥΡΗ» και το έργο που επιτελεί με τη σοβαρότητα που του αρμόζει. Χαίρομαι, που ακούω από εσάς ότι η αυτή η προσπάθεια του ιδρύματος να είναι ένας ξεχωριστός πόλος διάδοσης του πολιτισμού μας, θα συνεχίσει την παρουσία και την πορεία του, με την αναγνώριση και με την αρωγή της επίσημης πολιτείας. Εμείς δεν θα σταματήσουμε να παρακολουθούμε το θέμα, όπως δεν θα σταματήσουμε να παρακολουθούμε και τα θέματα που αφορούν συνολικά το Υπουργείο Πολιτισμού, που είναι από τα πιο σημαντικά Υπουργεία. Δυστυχώς σε αυτήν την κρίσιμη εποχή για τη χώρα μας, εικόνες όπως αυτές της Ειδομένης μόνο πολιτισμό δεν εκπέμπουν. Επομένως, χαίρομαι γιατί στο πλαίσιο του Κοινοβουλευτικού Ελέγχου μπορούμε να προλάβουμε ατοπήματα. Ευχαριστώ πάρα πολύ.
Ευχαριστούμε την κυρία Κεφαλίδου. Κύριε Υπουργέ, έχετε τον λόγο για να δευτερολογήσετε.
Κυρία συνάδελφε, χαίρομαι που θα παρακολουθείτε συστηματικά τις δραστηριότητες του Υπουργείου Πολιτισμού. Είμαστε πάντοτε ανοικτοί σε καλόπιστη κριτική, όπως επίσης και στο να μοιραστούμε κάποια προβλήματα που έχουμε. Για παράδειγμα, δεν έχω καμμία αντίρρηση για τα όσα είπατε για το Ίδρυμα «ΜΕΛΙΝΑ ΜΕΡΚΟΥΡΗ» αυτό καθ' αυτό. Από ό,τι κατάλαβα, ήδη συστεγάζεται εκεί κάποια δραστηριότητα που έχει σχέση, αν δεν κάνω λάθος, με τον Καραγκιόζη. Επίσης, είμαστε ανοικτοί και σε συστεγάσεις. Ωστόσο, οφείλετε να μοιραστείτε μαζί μας το ζήτημα που έχει σχέση με το ότι υπάρχουν χώροι οι οποίοι πρέπει να αξιοποιηθούν. Υπάρχουν ανάγκες συστεγάσεων γενικότερα. Υπάρχουν νοίκια τα οποία κάποιες φορές είναι υπέρογκα. Αυτά είναι αποτελέσματα μιας πολιτικής αλόγιστης σπατάλης σε κτήρια, νοίκια κ.ο.κ.. Με αυτήν την έννοια, δεν έχω καμμία αντίρρηση να συνεργαστούμε για να αντιμετωπίσουμε και προβλήματα τέτοιου τύπου. Απλώς, παρακαλώ πάρα πολύ, άλλη φορά που θα στηριχθείτε σε κάποια είδηση, να ελέγξετε πρώτα την είδηση και να ρωτήσετε αρμοδίως τι γίνεται σε σχέση με την είδηση, ώστε να έχει νόημα ο Κοινοβουλευτικός Έλεγχος και να μη στηρίζεται σε υποβολιμαία δημοσιεύματα μερίδας του Τύπου.
Ευχαριστούμε τον κύριο Υπουργό. Κυρίες και κύριοι συνάδελφοι, έχω την τιμή να σας ανακοινώσω ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα ένας μαθητές και μαθήτριες και τρεις εκπαιδευτικοί συνοδοί τους από το Γυμνάσιο Κουνουπιδιανών Χανίων (Α΄ Τμήμα). Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, έχω την τιμή να ανακοινώσω στο Σώμα ότι την Τρίτη 22 Μαρτίου 2016 και ώρα 19: 00΄ θα διεξαχθεί Προ Ημερησίας Διατάξεως Συζήτηση με πρωτοβουλία του Πρωθυπουργού κ. Αλέξη Τσίπρα σε επίπεδο Αρχηγών Κομμάτων, σχετικά με τις εξελίξεις στο χώρο της δικαιοσύνης, σύμφωνα με το άρθρο 143 του Κανονισμού της Βουλής. Επόμενη είναι η όγδοη με αριθμό 566/22-2-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Πολιτισμού και Αθλητισμού, σχετικά με την ανάδειξη της «Νίκης της Σαμοθράκης» ως πανευρωπαϊκού συμβόλου. Στην ερώτηση του κυρίου συναδέλφου θα απαντήσει ο Υπουργός κ. Μπαλτάς. Ορίστε, κύριε Δημοσχάκη, έχετε τον λόγο.
Κύριε Πρόεδρε, η αξιοποίηση και ανάδειξη της πολιτιστικής μας κληρονομιάς αποτελεί υποχρέωση μας στο πλαίσιο της διαφύλαξης της ταυτότητάς μας, άρα και της υπόστασής μας ως έθνος και κράτος. Αποτελεί, κύριε Υπουργέ, μεγάλη ευκαιρία να αναβαθμίσουμε τουριστικά τον Έβρο και τη Σαμοθράκη, τη Θράκη, τη βόρεια Ελλάδα, αλλά και να βελτιώσουμε σε δύσκολες ημέρες, σε δύσκολες πολιτικές περιόδους, την εικόνα της χώρας μας στο εξωτερικό και όχι μόνο. Αναφορικά με αυτήν την ευκαιρία, ήδη από τον Σεπτέμβριο του 2015 είχα προτείνει σε συνάντηση των πρώην και νυν Ευρωβουλευτών της Νέας Δημοκρατίας, αλλά και πολιτευτών του Ευρωπαϊκού Κοινοβουλίου, την προώθηση της υιοθέτησης της «Νίκης της Σαμοθράκης» ως συμβόλου της νίκης των ευρωπαϊκών ιδεών, αρχών και αξιών, απέναντι σε κάθε αναχρονιστική, ολοκληρωτική και σκοτεινή ιδεοληψία που κατά καιρούς επιχειρεί να διεισδύσει στην Ευρώπη. Επιπροσθέτως, μετά τα τραγικά γεγονότα του περασμένου Νοεμβρίου στο Παρίσι, υπέβαλα τα συλλυπητήριά μου στον Γάλλο Πρόεδρο μέσω επιστολής που παρέδωσα στην εδώ Γαλλική Πρεσβεία και στην οποία περιλαμβάνονταν και η πρότασή μου για τη «Νίκη της Σαμοθράκης». Άλλωστε, πέραν όλων των άλλων, τον ελληνικό και γαλλικό λαό συνδέει και το αριστούργημα της «Νίκης της Σαμοθράκης», η οποία κατοικοεδρεύει στο Μουσείο του Λούβρου και προέρχεται από την ιδιαίτερη πατρίδα μου και εκλογική μου περιφέρεια, τον Έβρο, και το πρώτο νησί της Ευρώπης από την ανατολή προς τη δύση, τη Σαμοθράκη. Η ιδέα αυτή έγινε αποδεκτή με ενθουσιασμό από τους εδώ αξιωματούχους της Γαλλικής Πρεσβείας, οι οποίοι δήλωσαν ότι θα προτείνουν κατ' αρχάς περαιτέρω την υιοθέτηση της «Νίκης» ως συμβόλου της ελληνογαλλικής φιλίας και συνεργασίας. Θεωρώ πως πρόκειται για μία σημαντική ευκαιρία για την ανάδειξη της πολιτιστικής μας κληρονομιάς, αλλά και τη βελτίωση της εικόνας της χώρας μας στο εξωτερικό. Επιστολές για το θέμα αυτό έχω αποστείλει στον Πρόεδρο της Ελληνικής Δημοκρατίας κ. Προκόπη Παυλόπουλο, στον Πρωθυπουργό της χώρας κ. Αλέξη Τσίπρα, στον Πρόεδρο της Ευρωπαϊκής Επιτροπής κ. Γιούνκερ, στον Πρόεδρο του Ευρωπαϊκού Κοινοβουλίου κ. Σουλτς. Και φυσικά, κύριε Υπουργέ, έχω αποστείλει σε εσάς και επιστολή, αλλά και επίκαιρη ερώτηση. Όλες αυτές τις επιστολές θα τις καταθέσω στα Πρακτικά της Βουλής και θα σας τις παραδώσω για το αρχείο του Υπουργείου σας. Επίσης, θα καταθέσω στα Πρακτικά της Βουλής τα εξής έγγραφα - στήριξης της πρότασης από όλη την κοινωνία της Σαμοθράκης, του Έβρου και της Θράκης. Συγκεκριμένα: Ψήφισμα του Δημοτικού Συμβουλίου της Σαμοθράκης, ψήφισμα του Περιφερειακού Συμβουλίου Ανατολικής Μακεδονίας και Θράκης, ψήφισμα της Περιφερειακής Ένωσης Δήμων Ανατολικής Μακεδονίας και Θράκης, ψήφισμα του Δημοτικού Συμβουλίου Αλεξανδρούπολης, ψήφισμα του Συλλόγου Σαμοθρακιτών του Νομού Έβρου «Η Νίκη της Σαμοθράκης», ψήφισμα της Πανθρακικής Εστίας Αθηνών «Η Φτερωτή Νίκη της Σαμοθράκης», ψήφισμα του Πολιτιστικού Συλλόγου Σαμοθρακιτών Στουτγάρδης Γερμανίας, ψήφισμα της Πανθρακικής Ομοσπονδίας Νοτίου Ελλάδος, ψήφισμα του Συλλόγου Ελληνογαλλικής Φιλίας «Το Σπίτι της Αντουανέτας» στην Αλεξανδρούπολη και τέλος, δήλωση της κορυφαίας μουσικοσυνθέτριας, κ. Ζωής Τηγανούρια, καταγόμενης από τη Σαμοθράκη, υπέρ της πρωτοβουλίας αυτής και η οποία έχει καταστεί πρέσβειρα αυτής της ευρηματικής και εύστοχης ιδέας.
Κύριε Δημοσχάκη, θα σας παρακαλούσα να ολοκληρώνετε την πρωτολογία σας.
Μπορείτε να αφαιρέσετε ένα λεπτό από τη δευτερολογία μου. Ευχαριστώ πολύ, κύριε Πρόεδρε. Με βάση τα παραπάνω, κύριε Υπουργέ, ερωτάσθε: Σκοπεύετε να προωθήσετε την ιδέα να υιοθετήσει η Ευρωπαϊκή Ένωση - είτε άμεσα είτε μέσα από κάποιον από τους οργανισμούς της - τη «Νίκη της Σαμοθράκης» ως σύμβολο της νίκης των ευρωπαϊκών ιδεών, αρχών και αξιών έναντι σε κάθε αναχρονιστική, ολοκληρωτική και σκοτεινή ιδεοληψία που κατά καιρούς επιχειρεί να διεισδύσει στους κόλπους της Ευρώπης; Πώς αντιμετωπίζετε την προοπτική να χρησιμοποιηθεί ως σύμβολο έστω της ελληνογαλλικής φιλίας και συνεργασίας; Τι άλλα μέτρα ενδεχομένως σκέφτεστε να πάρετε για να προωθηθεί το πολιτιστικό μας προϊόν, ειδικά στην Σαμοθράκη και τον Έβρο όπου η πολιτιστική κληρονομιά μας έχει πολλές αναξιοποίητες προοπτικές και ευκαιρίες; Σας ευχαριστώ, κύριε Πρόεδρε.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Κύριε Δημοσχάκη, όπως ξέρετε βέβαια, το Υπουργείο Πολιτισμού είναι το κατ' εξοχήν υπεύθυνο και αρμόδιο για όλα τα ζητήματα που αφορούν την ανάδειξη, την προστασία, τη διάδοση της πολιτιστικής μας κληρονομιάς. Ομολογώ ότι έχοντας αναλάβει αυτήν την ευθύνη, εντυπωσιάζομαι κάθε φορά στο πώς ουσιαστικά σε κάθε γωνιά της Ελλάδας υπάρχει ένα μείζον μνημείο πολιτισμού αυτής της κληρονομιάς, ένα μείζον μνημείο, το οποίο μπορεί να είναι σε οποιοδήποτε ιστορικό στρώμα αυτής της κληρονομιάς, από τους παλαιολιθικούς χρόνους μέχρι την κλασσική εποχή, μέχρι τους ελληνιστικούς και τους βυζαντινούς χρόνους. Είναι μια χώρα, λοιπόν, από αυτή την άποψη, απολύτως προνομιούχα. Και ευθύνη μας είναι ακριβώς να αναδείξουμε σε κάθε γωνιά της Ελλάδας τις ιδιαιτερότητές της σε σχέση με αυτήν την κληρονομιά. Νομίζω ότι συμφωνούμε απολύτως σε αυτό. Την ιδέα σας να υπάρξει ένα σύμβολο ελληνογαλλικής φιλίας συνδεδεμένο με τις αξίες της δημοκρατίας και της καταπολέμησης ιδεών, οι οποίες είναι ενάντια στη δημοκρατία, επίσης τη θεωρώ πολύ καλή ιδέα. Έχω, όμως, κάποιες επιφυλάξεις - και είναι ενδιαφέρον να το συζητήσουμε όχι μόνο εδώ, ίσως και άλλη φορά - σχετικά με το να αναδειχθεί σε σύμβολο ελληνογαλλικής φιλίας - και πρέπει να αναδειχθεί, ενδεχομένως, κάποιο σύμβολο ελληνογαλλικής φιλίας στη βάση αυτών των αρχών - ένα πραγματικό αριστούργημα, το οποίο, όμως, δεν βρίσκεται στον τόπο που είχε φτιαχτεί για να είναι. Είναι στο μουσείο του Λούβρου. Είναι ένα απολύτως εντυπωσιακό έκθεμα. Θυμάμαι νέο παιδί, όταν είχα πρωτοεπισκεφτεί το Λούβρο, την εντύπωση που μου είχε κάνει η «Νίκη της Σαμοθράκης» και απέναντι η «Αφροδίτη της Μήλου». Ήδη από τότε σκεφτόμουν έτσι αφελώς: η Μήλος και η Σαμοθράκη είναι ελληνικά νησιά, γιατί τα αγάλματα βρίσκονται στο Λούβρο; Επειδή έχουμε αυτήν τη στιγμή πολύ μεγάλα ζητήματα διεκδίκησης των γλυπτών του Παρθενώνα από το Βρετανικό Μουσείο. Το να επισημοποιήσουμε - ως σύμβολο, μάλιστα, ελληνογαλλικής φιλίας - ένα αριστούργημα, το οποίο δεν βρίσκεται εκεί που θα έπρεπε να βρίσκεται ιστορικά, δημιουργεί κάποιο ερώτημα. Είναι σαν να νομιμοποιεί είτε μια διάκριση μεταξύ Λούβρου και Βρετανικού Μουσείου είτε μια αναγνώριση εκ μέρους μας ότι σε κάποια μουσεία και για κάποιους ιστορικούς λόγους μπορούν να υπάρχουν εκθέματα - αριστουργηματικά μάλιστα - που αφορούν τη δική μας κληρονομιά. Άρα, έχω αρκετές επιφυλάξεις για αυτόν και μόνο τον λόγο. Ενδεχομένως μια παραπέρα συζήτηση - μεταξύ μας εννοώ - στο πλαίσιο του ελληνικού Κοινοβουλίου ή στο πλαίσιο της πολιτικής του Υπουργείου, θα βοηθούσε ώστε σε τέτοιου τύπου ερωτήματα να βρούμε μια συναινετική - ας το πούμε - κατάληξη. Ως προς το δεύτερο σκέλος του ερωτήματός σας, θα απαντήσω στη δευτερολογία μου. Ευχαριστώ.
Ευχαριστούμε, κύριε Υπουργέ. Κύριε Δημοσχάκη, έχετε τον λόγο. Να σας υπενθυμίσω ότι θα σας αφαιρεθεί ένα λεπτό, όπως συμφωνήσαμε.
Ευχαριστώ πολύ, κύριε Πρόεδρε. Ευχαριστώ, κύριε Υπουργέ, για την απάντησή σας και για την πρόθεσή σας να επιδιώξουμε από κοινού ένα καλό πλαίσιο διεκδίκησης και προβολής ενός αιτήματος καθολικού από όλες τις θεσμικές υπηρεσίες αλλά και τον λαό της Σαμοθράκης, του Έβρου και της Θράκης. Νομίζω ότι και όλος ο ελληνικός λαός στοιχίζεται πίσω από αυτήν την επιθυμία, πίσω από αυτήν την προβολή. Με όσους κι αν έχω συζητήσει μόνο θετικά λόγια άκουσα. Φυσικά, λαμβάνω υπ' όψιν τη σοβαρότητα με την οποία χειρίζεστε αυτήν την υπόθεση και θέλω να σας δηλώσω ότι είμαι αλληλέγγυος στο να μπορέσουμε αυτήν την ιδέα να την κάνουμε πράξη. Και μόνο το ότι το συζητούμε εδώ στο ελληνικό Κοινοβούλιο, είναι πολύ σημαντικό. Από την άλλη πλευρά, γνωρίζω ότι έχετε σεβασμό στον Έβρο και στη Θράκη. Πρόσφατα ήσασταν παρών στα εγκαίνια της έκθεσης ζωγραφικής του Γιάννη Μητράκα στο Μουσείο Μπενάκη. Και σας ευχαριστούμε πολύ, γιατί εσείς περιβάλλετε με σεβασμό και αγάπη τους ανθρώπους μας. Θα ήθελα να πω ότι ήδη η Περιφέρεια Ανατολικής Μακεδονίας και Θράκης έχει εξασφαλίσει από τη διοίκηση του Μουσείου του Λούβρου την άδεια για τη δημιουργία δύο πιστών αντιγράφων. Το μεν ένα, με μάρμαρα Καβάλας και Δράμας, θα τοποθετηθεί στην παραλία της Αλεξανδρούπολης, μετά από συναπόφαση των δημάρχων Σαμοθράκης, Αλεξανδρούπολης και φυσικά του περιφερειάρχη μας και το άλλο, στον τόπο που βρέθηκε η «Νίκη της Σαμοθράκης», δηλαδή στη Σαμοθράκη. Νομίζω ότι υπάρχει ενδιαφέρον από την τοπική κοινωνία και από τους θεσμικούς παράγοντες που την καθοδηγούν. Εμείς σας ευχαριστούμε κατ' αρχάς και είμαστε στη διάθεσή σας όλοι - όχι μόνον ο ομιλών - και οι Θρακιώτες και οι Εβρίτες και οι Σαμοθρακίτες. Σας ευχαριστώ πολύ.
Ευχαριστούμε, κύριε Δημοσχάκη. Κύριε Υπουργέ, έχετε τον λόγο για τη δευτερολογία σας.
Σας ευχαριστώ κι εγώ, κύριε Δημοσχάκη. Να αναφέρω απλώς κάποια πληροφοριακά στοιχεία - πιθανώς να τα ξέρετε - σε σχέση με την ανατολική Μακεδονία και Θράκη. Το κτήριο του Αρχαιολογικού Μουσείου Αλεξανδρούπολης θα παραδοθεί στις 30 Απριλίου και μέχρι την ολοκλήρωση της οριστικής έκθεσης, που θα είναι στο μουσείο, θα λειτουργήσει περιοδική έκθεση. Προβλέπεται η οριστική έκθεση για τον Οκτώβριο του 2017 και ως τότε θα λειτουργεί περιοδική έκθεση. Έγινε ήδη παραλαβή από την Εφορεία Αρχαιοτήτων Έβρου του κτηρίου και των βοηθητικών χώρων του Μουσείου της Σαμοθράκης, επικαιροποιήθηκε η προγραμματική σύμβαση ανάπτυξης με την Περιφέρεια Ανατολικής Μακεδονίας και Θράκης για την υλοποίηση του έργου «Μελέτη για την Προστασία και Ανάδειξη των Ευρημάτων των Ταφικού Τύμβου της Μικράς Δοξιπάρας - Ζώνης» και υπογράφτηκε η προγραμματική σύμβαση πάλι με την Περιφέρεια Ανατολικής Μακεδονίας και Θράκης για την ανάδειξη της αρχαίας Εγνατίας Οδού. Από εκεί θα έχουμε πολλά ευρήματα και πολλές δυνατότητες να συνδέσουμε την ανατολική Μακεδονία και Θράκη με τον υπόλοιπο ελληνικό κορμό προς όφελος όλων των περιφερειών και μερών των περιφερειών που έχουν να αναδείξουν τμήματα αυτής της αρχαίας κληρονομιάς. Ευχαριστώ πολύ.
Ευχαριστούμε τον κύριο Υπουργό. Πριν προχωρήσουμε στην επόμενη επίκαιρη ερώτηση, επιτρέψτε μου να ανακοινώσω στο Σώμα ότι έχουν αποσταλεί τέσσερις επιστολές αντίστοιχων Βουλευτών προς τον Πρόεδρο της Βουλής κ. Βούτση και αφορούν αίτημα απουσίας στο εξωτερικό. Συγκεκριμένα, ο κ. Κουμουτσάκος ζητεί άδεια απουσίας στο εξωτερικό για τις 17 Μαρτίου 2016, ο κ. Δένδιας για το διάστημα από 21 έως 22 Μαρτίου 2016, ο κ. Μανιάτης για το διάστημα από 17 μέχρι και 18 Μαρτίου 2016, όπως επίσης και ο κ. Σκουρολιάκος για το διάστημα από 18 έως 20 Μαρτίου 2016. Η Βουλή εγκρίνει;
Η Βουλή ενέκρινε τις ζητηθείσες άδειες. Στο σημείο αυτό θα περάσουμε στην πρώτη με αριθμό 646/11-3-2016 επίκαιρη ερώτηση δεύτερου κύκλου του Βουλευτή Ηλείας του Συνασπισμού Ριζοσπαστικής Αριστεράς κ. Γεράσιμου Μπαλαούρα προς τον Υπουργό Οικονομίας, Ανάπτυξης και Τουρισμού, σχετικά με το κόστος χρήσης των ηλεκτρονικών μέσων πληρωμής. Στην ερώτηση θα απαντήσει ο Υπουργός κ. Σταθάκης. Κύριε Μπαλαούρα, έχετε τον λόγο.
Ευχαριστώ, κύριε Πρόεδρε. Κύριε Υπουργέ, μέσα στις μεγάλες φουρτούνες των διαπραγματεύσεων που έχετε αυτήν την περίοδο, θέλω να πω ότι είναι σημαντικό που παρευρίσκεστε και τιμάτε την κοινοβουλευτική διαδικασία. Στην ερώτησή μου τώρα: Όπως είναι γνωστό στους πάντες, υπάρχει μία αλληλοεπίδραση μεταξύ των μέσων πληρωμών και του βαθμού διείσδυσής τους στις επιχειρήσεις, στους πολίτες και στην οικονομία. Η χρήση ηλεκτρονικών μέσων πληρωμών κατά 10% για μια περίοδο τεσσάρων ετών μειώνει, σύμφωνα με μελέτες, την παραοικονομία και προφανώς τη φοροδιαφυγή κατά 5%. Επίσης, κύριε Υπουργέ, σύμφωνα με στοιχεία της Ευρωπαϊκής Κεντρικής Τράπεζας στην Ελλάδα πραγματοποιούνται δεκαεπτά συναλλαγές με ηλεκτρονικά μέσα ανά κάτοικο, ενώ στην Ευρωπαϊκή Ένωση ο μέσος όρος είναι εκατόν ογδόντα εννέα συναλλαγές. Η Ελλάδα, δηλαδή, είναι η τελευταία στην Ευρωπαϊκή Ένωση. Τέλος, προκειμένου να γίνει αυτή η διείσδυση των ηλεκτρονικών μέσων πληρωμών, υπάρχουν σοβαρές αναστολές όσον αφορά τη χρήση των μηχανημάτων POS και ταυτόχρονα τη χρέωση που κάνουν οι τράπεζες στον επιχειρηματία ή στον πολίτη. Και, φυσικά, αυτό το κόστος πηγαίνει στον τελικό καταναλωτή. Η ερώτησή μου είναι η εξής: Σε ποιες ενέργειες θα προβεί η Κυβέρνηση, ώστε το κόστος χρήσης ηλεκτρονικών μέσων πληρωμών, καθώς και το κόστος αγοράς ηλεκτρονικών συσκευών POS να κατέλθει σε επίπεδα που επιτρέπουν την εξάπλωση των ηλεκτρονικών συναλλαγών; Ευχαριστώ.
Κύριε Υπουργέ, έχετε τον λόγο.
Όπως σωστά αναφέρατε, είναι αδιανόητο πως σε ό,τι αφορά στα ηλεκτρονικά μέσα πληρωμής η Ελλάδα είναι τελευταία στην Ευρωπαϊκή Ένωση με μόλις οκτώ συναλλαγές με κάρτα ανά κάτοικο. Υπενθυμίζω ότι η Πορτογαλία έχει εκατόν είκοσι δύο - είναι πάνω από τον μέσο ευρωπαϊκό όρο - για να μην αναφερθώ σε πληθώρα άλλων χωρών οι οποίες βρίσκονται στο επίπεδο κοντά στο διακόσια. Άρα, αυτό σημαίνει ότι η χρήση είναι επιθυμητή. Η Κυβέρνηση με διάφορους τρόπους επιδιώκει να επεκταθεί η χρήση ηλεκτρονικών μέσων πληρωμής και ταυτόχρονα παρακολουθεί πολύ στενά όλο το σύστημα των χρεώσεων. Επιτρέψτε μου να υπενθυμίσω τι θέματα εμπλέκονται σ' αυτές τις συναλλαγές. Πρώτον, οι συναλλαγές αυτές είναι τετραμερείς. Είναι ο καταναλωτής, ο προμηθευτής, η τράπεζα και η συγκεκριμένη κάρτα που χρησιμοποιείται στη διαχείριση αυτού του συστήματος. Άρα, είναι τέσσερα μέρη που συμμετέχουν. Στην πρώτη σχέση, στη σχέση ανάμεσα στον προμηθευτή και στον καταναλωτή, έχουμε ενσωματώσει πλήρη απαγόρευση ο προμηθευτής να χρεώνει οτιδήποτε στον καταναλωτή. Αναφέρομαι, δηλαδή, στο μαγαζί, στο σούπερ μάρκετ, στον συναλλασσόμενο. Ο προμηθευτής απαγορεύεται να χρεώσει οτιδήποτε για χρήση ηλεκτρονικού μέσου πληρωμής στον καταναλωτή. Η δεύτερη σχέση αφορά τη σχέση του προμηθευτή με την τράπεζα. Εκεί έχουμε ενσωματώσει όλες τις συναφείς ευρωπαϊκές οδηγίες. Εκεί οι τιμές επιβάλλονται και πρέπει να τηρούν κάποιους ελάχιστους κανόνες από αυτούς που υπάρχουν και για τις διατραπεζικές ανταλλαγές, όταν υπάρχουν δύο τράπεζες, αλλά και τη σχέση αυτή σε ποσοστά 0,2% ή 0,3%. Η τέταρτη σχέση είναι η σχέση ανάμεσα στις τράπεζες και την κάρτα. Εκεί σας υπενθυμίζω ότι οι χρεώσεις είναι λίγο μεγάλες, διότι όλες οι κάρτες που χρησιμοποιούμε στην Ελλάδα είναι κάρτες του εξωτερικού. Υπάρχει ένα κόστος, λοιπόν, το οποίο επιβαρύνει επιπρόσθετα αυτές τις συναλλαγές. Τούτων δοθέντων, εμείς έχουμε φέρει όλα τα απαραίτητα νομοθετικά μέτρα προκειμένου το νομοθετικό πλαίσιο να είναι επαρκές. Δεύτερον, εισάγουμε το Ηλεκτρονικό Παρατηρητήριο Τραπεζικών Χρεώσεων στη Γενική Γραμματεία Εμπορίου και Προστασίας Καταναλωτή, που θα παρακολουθεί τις χρεώσεις που υπάρχουν από τις διάφορες τράπεζες. Υπενθυμίζω ότι οι χρεώσεις διέπονται από τους κανόνες του ελεύθερου ανταγωνισμού, αλλά τουλάχιστον θα έχουμε μία παρακολούθηση των χρεώσεων με το ηλεκτρονικό παρατηρητήριο. Μπαίνω τώρα στην ουσία του θέματος, στο τι έχει συμβεί μέχρι στιγμής. Το σύστημα ξεκίνησε με πολύ υψηλές χρεώσεις. Σιγά - σιγά, όμως, οι χρεώσεις έχουν μειωθεί και έχουν μειωθεί υπό το βάρος δύο μειωτικών τάσεων. Η μία τάση είναι ότι προφανώς οι χρεώσεις που γίνονται διαφοροποιούνται κατά όγκο συναλλαγών. Για παράδειγμα, οι χρεώσεις σε αυτού του τύπου τις κάρτες κατά μέσο όρο σήμερα στα σούπερ - μάρκετ είναι 0,46%. Είναι πολύ ικανοποιητική τιμή. Σε άλλες περιπτώσεις είναι πάνω από 1% και σε πολλές περιπτώσεις μικρών καταστημάτων υπάρχουν χρεώσεις που ξεπερνούν το 1,5% με 2%. Ο μέσος όρος αυτήν τη στιγμή, με βάση τα στοιχεία που συλλέγουμε συστηματικά από την Τράπεζα της Ελλάδος, είναι 1,2% που θεωρείται κοντά στον ευρωπαϊκό μέσο όρο, με τάση μείωσης. Εμείς επιδιώκουμε να κατέβει κάτω από το 1%. Υπάρχουν κάποιες θετικές πρωτοβουλίες και για τη χρέωση και τις χρεώσεις για την αγορά και την εγκατάσταση των POS. Οι εγκαταστάσεις αυτές ξεκίνησαν με ένα σχετικά υψηλό κόστος που έφτανε από εκατό έως πεντακόσια ευρώ. Τώρα, με βάση τις πληροφορίες από τις διάφορες τράπεζες, κινούμαστε σε ένα κόστος εγκατάστασης περίπου εκατό με εκατόν πενήντα ευρώ για να εγκατασταθεί ένα POS. Κλείνοντας, θέλω να υπενθυμίσω δύο πράγματα. Αυτό το θέμα των ηλεκτρονικών συναλλαγών μπορεί να το δει κάποιος από δύο σκοπιές. Μπορεί να το δει από τη σκοπιά του δικαιώματος του καταναλωτή. Σύμφωνα με αυτό, κάθε καταναλωτής θα έχει το δικαίωμα να έχει επιλογή να πληρώνει με ηλεκτρονικά μέσα, κάτι που καθιστά λίγο ως πολύ δεσμευτικό για το μεγάλο μέρος των επιχειρήσεων και των υπηρεσιών και των αγαθών να έχουν μηχάνημα προκειμένου να υπερασπιζόμαστε το δικαίωμα των καταναλωτών. Και μπορεί να το δει κάποιος και από την σκοπιά του Υπουργείου Οικονομικών, δηλαδή της διευκόλυνσης που έχουν αυτές οι συναλλαγές στην είσπραξη ΦΠΑ και άλλων φορολογικών εσόδων. Από τη δική μας σκοπιά θα ενθαρρύνουμε τη χρήση αυτών των μέτρων. Θα παρέμβουμε - αν χρειάζεται - να πάρουμε επιπρόσθετα μέτρα και θα παρακολουθούμε το θέμα, ούτως ώστε να έχουμε πλήρη εικόνα και εμείς και οι καταναλωτές για το πώς πηγαίνει η πορεία των χρεώσεων αυτών.
Κύριε Μπαλαούρα, έχετε τον λόγο.
Κύριε Υπουργέ, έχω μία επιφύλαξη σε αυτά που είπατε όσον αφορά στην επίπτωση στον καταναλωτή. Νομίζω ότι σε τελική ανάλυση το κόστος μεταβιβάζεται στον καταναλωτή. Στην πρώτη φάση δεν φαίνεται, αλλά τελικά μεταβιβάζεται. Επομένως, το ίδιο λέμε, αλλά μπορεί να παρεξηγήθηκε το ότι δεν έχει επίπτωση στον καταναλωτή. Το δεύτερο στοιχείο που θέλω να πω είναι ότι υπάρχουν επαγγελματίες όπου βάσει κάποιων οφειλών που έχουν και μέσω του συστήματος «Τειρεσίας» δεν μπορούν να κάνουν συναλλαγή με τις μηχανές POS. Θα ήθελα μια απάντηση πάνω σε αυτό. Και τέλος, αν και δεν είναι άμεσα σχετικό με την ερώτηση, αλλά είναι εντός του ενδιαφέροντος που δείχνουν οι πολίτες αλλά και οι Βουλευτές για τις διαπραγματεύσεις, θα ήθελα να μας μεταφέρετε - αν έχετε - κάποια μηνύματα για τις διαπραγματεύσεις που είναι σε εξέλιξη.
Ευχαριστούμε τον κ. Μπαλαούρα. Κύριε Υπουργέ, έχετε τον λόγο.
Κύριε Μπαλαούρα, έχετε απόλυτο δίκιο, γιατί έχουμε τα στοιχεία από το επιμελητήριο για τις απορρίψεις των επιχειρήσεων που κάνουν αίτημα. Αυτό είναι πάρα πολύ σημαντικό θέμα. Η μία στις δύο απορρίψεις επικαλείται αυτό που υπονοήσατε. Δεν θεωρούν ότι υπάρχει από την πλευρά του χρήστη - προμηθευτή ασφάλεια στον λόγο των σχέσεων που έχει με την τράπεζα και μία στις δύο περιπτώσεις μπορώ να πω - σύμφωνα με τα στοιχεία - ότι είναι αναίτια η απόρριψη, δεν υπάρχει δηλαδή πολύ συγκεκριμένη δικαιολογία. Τουλάχιστον έτσι απαντούν στο ερωτηματολόγιο οι επιχειρήσεις. Το 55% όσων έλαβαν αρνητική απάντηση δηλώνουν ότι δεν έλαβαν καμμία ισχυρή δικαιολογία για την απόρριψη αυτή. Συνεπώς, είναι ένα θέμα το οποίο πρέπει να το κοιτάξουμε πιο στενά - τις περιπτώσεις που απορρίπτεται αυτό το αίτημα - και να δούμε έναν τρόπο με τον οποίο μπορεί να βελτιωθεί αυτή η κατάσταση προκειμένου να επεκταθεί η χρήση αυτού του μέσου. Όσον αφορά στις χρεώσεις στον καταναλωτή, θεωρητικά δεν χρεώνεται. Δηλαδή, η τιμή του προϊόντος που αγοράζει είναι ακριβώς η ίδια. Δεν επιβαρύνεται καθόλου. Συνεπώς, η ιδέα των ηλεκτρονικών συναλλαγών παραμένει ότι τη φέρουν όλοι οι ενδιάμεσοι φορείς επειδή εξοικονομούν κόστος. Προφανώς το μέσο συναλλαγής, αν είναι μετρητά ή ηλεκτρονική συναλλαγή, απομειώνει το κόστος στην επιχείρηση στην περίπτωση του ηλεκτρονικού μέσου έναντι του κόστους που χρειάζεται για λόγους ασφάλειας, εάν πληρώνεται σε μετρητά και αναφέρομαι σε μεγάλο τζίρο εργασιών. Όσον αφορά στις εξελίξεις στο επίμαχο θέμα των διαπραγματεύσεων, θα μου επιτρέψετε να παραμείνω σιωπηλός.
Σιωπηλός σαν σφίγγγα!
Είναι μέρα κρίσιμη σήμερα. Είναι και τα τέσσερα θέματα στην ατζέντα, όποτε είναι δύσκολο να εξαγγείλω οτιδήποτε σε σχέση με την πορεία αυτήν.
Ευχαριστούμε τον κύριο Υπουργό. Η με αριθμό 643/10-3-2016 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Παιδείας, Έρευνας και Θρησκευμάτων, σχετικά με την «αποβολή των Ορθόδοξων Ιεραρχών από τα ελληνικά σχολεία», δεν θα συζητηθεί λόγω κωλύματος του Υπουργού Παιδείας. Η με αριθμό 648/11-3-2016 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, σχετικά με τις εκπαιδευτικές ανάγκες στο Δήμο Φαιστού Ηρακλείου Κρήτης, δεν θα συζητηθεί λόγω κωλύματος του Υπουργού. Η με αριθμό 567/22-2-2016 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών και Διοικητικής Ανασυγκρότησης, σχετικά με την επιβολή δημοτικών τελών από το Δήμο της Πάτρας σε επαγγελματικές εγκαταστάσεις της περιοχής με απόφαση του δημοτικού συμβουλίου, δεν θα συζητηθεί λόγω κωλύματος του Υπουργού Εσωτερικών. Η με αριθμό 466/1-2-2016 επίκαιρη ερώτηση δεύτερου κύκλου του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η κυβέρνηση ΣΥΡΙΖΑ - ΑΝΕΛ στα χρεωκοπημένα κόμματα», δεν θα συζητηθεί λόγω κωλύματος του Υπουργού. Συνεχίζουμε με την έβδομη με αριθμό 638/9-3-2016 επίκαιρη ερώτηση πρώτου κύκλου της Βουλευτού Β΄ Πειραιώς της Ένωσης Κεντρώων κ. Θεοδώρας Μεγαλοοικονόμου προς τον Υπουργό Παιδείας, Έρευνας και Θρησκευμάτων, σχετικά με τη διαδικασία προσλήψεων στα Δημόσια ΙΕΚ. Θα απαντήσει η Αναπληρώτρια Υπουργός κ. Αθανασία Αναγνωστοπούλου. Κυρία Μεγαλοοικονόμου, έχετε τον λόγο.
Ευχαριστώ, κύριε Πρόεδρε. Κυρία Υπουργέ, θα ήθελα να σας ρωτήσω σχετικά με τη διαδικασία της πρόσληψης του εκπαιδευτικού προσωπικού στα ΙΕΚ. Ορίζονται οι καθηγητές που είναι ήδη στο δημόσιο να διεκπεραιώσουν δέκα ώρες περίπου παραπάνω την εβδομάδα, με συνέπεια αυτό να έχει μια διπλοθεσία ως προς αυτούς που ήδη εργάζονται στο δημόσιο, εν αντιθέσει με εκείνους που είναι άνεργοι και θα μπορούσαν να λάβουν τη θέση αυτών των ωρών διδασκαλίας. Έχουμε μία μεγάλη λίστα από ανέργους που θα μπορούσαν να καλύψουν τις θέσεις αυτές τουλάχιστον για τις ώρες που θα μπορούσαν να πληρωθούν για να διδάξουν. Επιπροσθέτως, στα δημόσια ΙΕΚ από το 2017 θα υπάρχει η λεγόμενη πιστοποίηση εκπαιδευτή ενηλίκων. Για την απόκτηση της πιστοποίησης ήδη έχουν καταβάλει αυτοί που την θέλουν 120 ευρώ από το Μάιο του 2014 και παρ' όλα αυτά ελάχιστοι έδωσαν εξετάσεις το καλοκαίρι του 2015, επειδή δεν κλήθηκαν να εξεταστούν. Οπότε αυτοί που έχουν πάρει ήδη την πιστοποίηση θα προηγούνται των υποψηφίων που δεν έχουν ήδη δώσει εξετάσεις. Κάνω τις εξής ερωτήσεις. Θεωρείτε δίκαιο να προκρίνονται στις θέσεις των δημοσίων ΙΕΚ ήδη διορισμένοι καθηγητές από το δημόσιο, πλήρους ωραρίου, έναντι άλλων εξίσου ικανών ή και αξιότερων καθηγητών ανέργων; Τι προτίθεστε να κάνετε για αυτήν την αδικία; Θα προωθήσετε τους άνεργους έναντι των ήδη εργαζομένων; Δεύτερον, προβλέπετε να διεξαχθούν οι εξετάσεις της πιστοποίησης σε σύντομο χρονικό διάστημα, ώστε οι ενδιαφερόμενοι που έχουν καταθέσει τα χαρτιά τους να μπορέσουν μέσα στο χρόνο που τους μένει να προσληφθούν; Ευχαριστώ.
Ευχαριστούμε την κ. Μεγαλοοικονόμου. Κυρία Υπουργέ, έχετε τον λόγο.
Ευχαριστώ, κύριε Πρόεδρε. Κυρία συνάδελφε, να εξηγήσω λίγο τη διαδικασία και να έρθουμε μετά στα συγκεκριμένα ερωτήματα που θέτετε. Σύμφωνα με το ν.4186/2013 ορίζονται τα προσόντα και οι προϋποθέσεις αυτών που μπορούν να απασχοληθούν, να διδάξουν στα δημόσια Ινστιτούτα Επαγγελματικής Κατάρτισης. Ορίζεται, λοιπόν, ότι μπορούν να διδάξουν εκπαιδευτικοί πρωτοβάθμιας και δευτεροβάθμιας εκπαίδευσης με πράξη μετάταξης. Φεύγουν από τα σχολεία τους. Δεύτερον, εκπαιδευτικοί της πρωτοβάθμιας και δευτεροβάθμιας, αναπληρωτές, ωρομίσθιοι κ.λπ., οι οποίοι κάνουν υπερωριακή εργασία. Τρίτον, οι εκπαιδευτές ενηλίκων με σύμβαση εξαρτημένης εργασίας ορισμένου χρόνου ή σύμβαση έργου κ.λπ.. Τέλος, μέλη του Ειδικού Εκπαιδευτικού Προσωπικού (ΕΕΠ) και Ειδικού Βοηθητικού Προσωπικού. Ως εκπαιδευτής ενηλίκων ορίζεται ο επαγγελματίας ο οποίος έχει τα νόμιμα τυπικά και ουσιαστικά προσόντα για την άσκηση του επαγγέλματος και την απαιτούμενη πιστοποιημένη εκπαιδευτική ικανότητα και επάρκεια για την ειδική και γενική εκπαίδευση των ενηλίκων. Σύμφωνα με το άρθρο 27 του ανωτέρω νόμου, η επάρκεια και η διαρκής επικαιροποίηση των προσόντων αυτών των ανθρώπων, των εκπαιδευτών ενηλίκων, πρέπει να αποτελούν βασικές προϋποθέσεις για την πρόσληψή τους στα δημόσια ΙΕΚ, ούτως ώστε να είναι υψηλής κατάρτισης οι άνθρωποι που διδάσκουν ενήλικες. Αυτά, λοιπόν, προβλέπονται σύμφωνα με τον νόμο. Άρα, πρέπει να είναι πιστοποιημένοι από τον ΕΟΠΠΕΠ, σύμφωνα με τον νόμο. Όμως, εδώ θέλω να σας πω σχετικά και με τα ερωτήματα τα οποία θέτετε ότι φέτος, τον Οκτώβριο του 2015, ο Γενικός Γραμματέας της Διά Βίου Μάθησης όρισε τα μόρια, τη μοριοδότηση, για το έτος 2015-2016 στην οποία περιλαμβάνονται τριάντα τέσσερα μόρια για εκπαίδευση - επιμόρφωση, είκοσι δύο μόρια για εκπαιδευτική εμπειρία, δέκα μόρια για εργασιακή εμπειρία και τέλος έξι μόρια για λοιπά προσόντα, γλώσσες, χειρισμός ηλεκτρονικών υπολογιστών κ.λπ.. Στη μοριοδότηση αυτήν για πρώτη φορά προβλέπονται κοινωνικά κριτήρια: Είκοσι μόρια για ανθρώπους ανέργους - και υπάρχει διαβάθμιση ανάλογα με τα χρόνια ανεργίας - για ειδικές κατηγορίες τρίτεκνους, πολύτεκνους, ΑΜΕΑ κ.λπ.. που μοριοδοτούνται επιπλέον με είκοσι μόρια. Αυτό σε τι βοήθησε; Στο να έχουμε από τη μία μεριά τον κατάλογο των πιστοποιημένων εκπαιδευτών και από την άλλη των μη πιστοποιημένων. Με τα μόρια ανεργίας μπόρεσαν και προσλήφθηκαν άνθρωποι οι οποίοι δεν είχαν πιστοποίηση από τον ΕΟΠΠΕΠ, γιατί, βάσει του νόμου και με τις τροποποιήσεις που δέχτηκε ο νόμος του 2013, η μεν πιστοποίηση αποτελεί προσόν και μοριοδοτείται επιπλέον, αλλά δεν αποτελεί απαραίτητη προϋπόθεση για να προσληφθεί κάποιος. Σε ό,τι αφορά σε αυτό που είπατε για τις εξετάσεις πιστοποίησης στον ΕΟΠΠΕΠ - έχω εδώ το έγγραφο και θα το καταθέσω στα Πρακτικά - θέλω να σας πω ότι το 2014 διεξήχθησαν τέσσερις φορές εξετάσεις για πιστοποίηση, οκτώ φορές το 2015 και προσήλθαν τρεις χιλιάδες εξακόσιοι τριάντα υποψήφιοι, εκ των οποίων οι τρεις χιλιάδες σαράντα οκτώ απέκτησαν πιστοποιητικό πιστοποίησης, δηλαδή πιστοποιήθηκαν. Άρα, λοιπόν, δεν έχουμε έναν τεράστιο αριθμό μη πιστοποιημένων. Και εξετάσεις γίνονται και τώρα θα προκηρυχθούν νέες εξετάσεις από τον ΕΟΠΠΕΠ για να καλυφθούν και οι άνθρωποι οι άλλοι που θέλουν πιστοποίηση.
Ευχαριστούμε την κυρία Υπουργό. Κυρία Μεγαλοοικονόμου, έχετε τον λόγο για τη δευτερολογία σας.
Ευχαριστώ, κυρία Υπουργέ, για τις διευκρινίσεις. Με ξενίζει λίγο το εξής γεγονός: Εντάξει αυτοί που αποσπώνται, αλλά γιατί να μην παίρνουμε ανέργους να καλύψουν αυτήν τη θέση; Εκείνοι έχουν τη δουλειά τους ήδη. Γιατί να τους αποσπάμε και να μην πάρουμε από τους ήδη ανέργους, που αυτήν τη στιγμή ξέρετε σε ποια κατάσταση βρίσκονται; Το θεωρώ λίγο παρατραβηγμένο να τους αποσπάμε και να τους πηγαίνουμε κάπου αλλού, ενώ θα μπορούσαν να καλύψουν έστω αυτές τις λίγες ώρες και να παίρνουν κάποιο εισόδημα αυτοί που ήδη είναι άνεργοι. Ως προς την πιστοποίηση, πολύ σωστά είπατε ότι με τα μόρια που έχουν προηγούνται ΑΜΕΑ, προηγούνται άνεργοι, αλλά αυτοί που ήδη έχουν καταθέσει τα χαρτιά τους κι έχουν πληρώσει για να δώσουν τις εξετάσεις τους δεν πρέπει να κληθούν και να δώσουν και να έχουν κι εκείνοι κάποια ευκαιρία; Και αυτοί κυρίως είναι πάλι άνεργοι, δεν εργάζονται. Οπότε σας ζητώ, τουλάχιστον, να κοιτάξετε το γεγονός να μην πηγαίνουν αποσπασμένοι, να μην πηγαίνουν σαν να είναι διπλοθεσίτες. Δίνουμε την εντύπωση στον κόσμο ότι ένας που ήδη εργάζεται τον πάμε κάπου να ξαναεργαστεί και τον πληρώνουμε υπερωριακώς. Λοιπόν, γιατί να τον πληρώνουμε υπερωρία και να μην καλύπτει τη θέση ένας άνεργος και να δείχνουμε το κοινωνικό μας πρόσωπο προς τον κόσμο; Ευχαριστώ πολύ.
Ευχαριστούμε την κ. Μεγαλοοικονόμου. Κυρία Υπουργέ, έχετε τον λόγο.
Εγώ συμφωνώ με εσάς, είμαι υπέρ του να προσλαμβάνονται άνεργοι. Θα πω, όμως, κάτι που είπατε κι εσείς στην πρωτολογία σας, ότι οι καθηγητές και οι δάσκαλοι πρωτοβάθμιας ή οι εκπαιδευτικοί πρωτοβάθμιας και δευτεροβάθμιας έχουν δέκα διδακτικές ώρες εβδομαδιαίως το ανώτερο όριο. Οι μη εκπαιδευτικοί, δηλαδή αυτοί που δεν είναι σε σχολεία, έχουν είκοσι ώρες ανώτατο όριο. Δηλαδή οι άνθρωποι οι οποίοι δεν έχουν άλλη εργασία προηγούνται. Αυτό που ρωτάτε, γιατί δεν προσλαμβάνονται οι άνεργοι κ.λπ., ίσως να χρειάζονται νομοθετικές ρυθμίσεις. Βάσει του νόμου του 2013- το ξέρω αυτό πολύ καλά, γιατί είχαμε το πρόβλημα τον Οκτώβριο, όταν ετοιμάζαμε τις μοριοδοτήσεις - από τη στιγμή που ο νόμος απαιτεί επάρκεια, διδακτική εμπειρία, όλα αυτά, και έχουν φτιαχτεί δύο λίστες με πιστοποιημένους και μη πιστοποιημένους, η μοριοδότηση στην ανεργία και στα άλλα κοινωνικά κριτήρια μας επέτρεψε να ανατρέψουμε λίγο τη λίστα και να μπούνε άνθρωποι με ανεργία. Εκεί ίσως να χρειάζονται νομοθετικές ρυθμίσεις, δεν μπορούσαμε να το ξεπεράσουμε - το ξέρω, αφιερώσαμε πολλές ώρες - γιατί θα είχαμε ενστάσεις από αυτούς οι οποίοι ήταν ή πιστοποιημένοι ή ήταν εκπαιδευτικοί με μεγάλη διδακτική εμπειρία κ.λπ.. Ευχαριστώ.
Ευχαριστούμε την κυρία Υπουργό. Πριν προχωρήσουμε στην επόμενη επίκαιρη ερώτηση, επιτρέψτε μου να ανακοινώσω και τις υπόλοιπες επίκαιρες ερωτήσεις που δεν θα συζητηθούν λόγω κωλύματος των Υπουργών. Η με αριθμό 615/3-3-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων τουρκικού οργανισμού στην Ελλάδα, δεν θα συζητηθεί λόγω κωλύματος του Υπουργού. Η με αριθμό 614/3-3-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη», δεν θα συζητηθεί λόγω κωλύματος του Υπουργού. Η με αριθμό 583/26-2-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους Σκοπιανούς», δεν θα συζητηθεί λόγω κωλύματος του Υπουργού. Η με αριθμό 606/1-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την ανάγκη άμεσης στελέχωσης της ακτινοδιαγνωστικής κλινικής του Νοσοκομείου Ξάνθης, δεν θα συζητηθεί λόγω κωλύματος του Υπουργού. Η με αριθμό 621/7-3-2016 επίκαιρη ερώτηση της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας (Έφης) Γεωργοπούλου - Σαλτάρη προς τον Υπουργό Υγείας, σχετικά με το έργο της κατασκευής της νέας πτέρυγας του Νοσοκομείου Αμαλιάδας, δεν θα συζητηθεί λόγω κωλύματος του Υπουργού. Η με αριθμό 625/7-3-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τις ελλείψεις στο Νοσοκομείο και γενικότερα στο δημόσιο τομέα υγείας στη Λέσβο, δεν θα συζητηθεί λόγω κωλύματος του Υπουργού. Η με αριθμό 588/29-2-2016 επίκαιρη ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Απόστολου Καραναστάση προς τον Υπουργό Υγείας, σχετικά με την αντιμετώπιση των προβλημάτων στη λειτουργία του Γενικού Νοσοκομείου Λαμίας, δεν θα συζητηθεί λόγω κωλύματος του Υπουργού. Εισερχόμεθα στην τέταρτη με αριθμό 649/11-3-2016 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τους Υπουργούς Οικονομίας, Ανάπτυξης και Τουρισμού και Αγροτικής Ανάπτυξης και Τροφίμων, σχετικά με την εξόφληση των τευτλοπαραγωγών και τη λήψη μέτρων επιβίωσης της «ΕΛΛΗΝΙΚΗΣ ΒΙΟΜΗΧΑΝΙΑΣ ΖΑΧΑΡΗΣ». Στην ερώτηση θα απαντήσει ο Υπουργός Οικονομίας, Ανάπτυξης και Τουρισμού, ο κ. Σταθάκης. Κύριε Δελή, έχετε τον λόγο.
Ευχαριστώ, κύριε Πρόεδρε. Κύριε Υπουργέ, επανερχόμαστε μετά από δύο μήνες στο ίδιο θέμα, στο θέμα της «ΕΛΛΗΝΙΚΗΣ ΒΙΟΜΗΧΑΝΙΑΣ ΖΑΧΑΡΗΣ» και στην πληρωμή των τευτλοκαλλιεργητών, γιατί και τούτη την ώρα που μιλάμε η αβεβαιότητα για το μέλλον τους συνεχίζει και εντείνεται ακόμα περισσότερο. Βεβαίως, εδώ πρέπει να πούμε ότι οι ευθύνες και της σημερινής Κυβέρνησης που αθροίζονται σε αυτές των προηγούμενων κυβερνήσεων είναι δεδομένες σε σχέση με το ζήτημα το οποίο συζητάμε, αφού υλοποίησαν - και υλοποιείτε τώρα και εσείς κατά γράμμα - τις κατευθύνσεις και την πολιτική της Ευρωπαϊκής Ένωσης και της Κοινής Αγροτικής της Πολιτικής. Κύριε Υπουργέ, αν και έχει ξεκινήσει ήδη η σπορά των τεύτλων και συνεχίζεται σε κάποιες περιπτώσεις διστακτικά, αν και καλούνται οι τευτλοπαραγωγοί από τις εφορίες να αποδώσουν ΦΠΑ, αν και θα κληθούν σε λίγες μέρες να φορολογηθούν για το περσινό τους εισόδημα, πρέπει να πούμε ότι δεν έχουν πάρει αυτό το εισόδημα από την περσινή τους παραγωγή, δεν έχουν δηλαδή εξοφληθεί, εκτός από μια μικρή προκαταβολή της τάξης του 20%. Το υπόλοιπο 80%, δηλαδή πάνω από 8.000.000 ευρώ, δεν το έχουν εισπράξει ακόμη. Με τι κουράγιο και με ποιες εγγυήσεις να καλλιεργήσουν αυτοί οι άνθρωποι και να ξανασπείρουν τεύτλα; Υπάρχει έτσι ορατός κίνδυνος η «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ» να βρεθεί χωρίς πρώτη ύλη. Ταυτόχρονα, σύμφωνα με καταγγελίες της ομοσπονδίας εργαζομένων στη βιομηχανία της ζάχαρης, η πιστώτρια τράπεζα απαιτεί - προκειμένου να χρηματοδοτήσει τη βιομηχανία της ζάχαρης - την εκποίηση των δύο εργοστασίων της στη Σερβία, που, όπως ξέρετε κι εσείς, αποτελούν πολύτιμο περιουσιακό στοιχείο. Μάλιστα απαιτεί εκποίηση με πολύ χαμηλό κόστος και ακόμα περισσότερο στον ιδιώτη ανταγωνιστή της «ΕΛΛΗΝΙΚΗΣ ΒΙΟΜΗΧΑΝΙΑΣ ΖΑΧΑΡΗΣ». Σας ρωτάμε, λοιπόν: Τι μέτρα θα πάρετε, για να εξασφαλιστεί η χρηματοδότηση της βιομηχανίας ζάχαρης, για να πληρωθούν επιτέλους σήμερα - αύριο οι τευτλοπαραγωγοί για την περσινή τους παραγωγή; Τι μέτρα θα πάρετε, για να μην εκποιηθούν αυτά τα δύο εργοστάσια που βρίσκονται στη Σερβία, ιδιοκτησίας της «ΕΛΛΗΝΙΚΗΣ ΒΙΟΜΗΧΑΝΙΑΣ ΖΑΧΑΡΗΣ»; Και τέλος πάντων, να μας πείτε τι πρόγραμμα σκέφτεστε, για να αναπτυχθεί η παραγωγή της ζάχαρης στη χώρα μας, μια παραγωγή, η οποία στο παρελθόν έχει αποδείξει τις τεράστιες δυνατότητές της. Ευχαριστώ.
Ευχαριστούμε τον κ. Δελή. Κύριε Υπουργέ, έχετε τον λόγο.
Να υπενθυμίσω ευθύς εξ αρχής ότι η παρούσα Κυβέρνηση κληρονόμησε μια κατάσταση, όπου τα εργοστάσια ζάχαρης πρακτικά ήταν κλειστά. Δεν υπήρχε κανένας τρόπος να λειτουργήσουν και εμείς δώσαμε και δίνουμε μια μάχη, προκειμένου να αποκατασταθεί η εξυγίανση και η λειτουργία της συγκεκριμένης επιχείρησης, προκειμένου να διασφαλιστούν μεσοπρόθεσμα η συνέχιση της παραγωγής τεύτλων στην Ελλάδα. Επιτρέψτε μου να θυμίσω τι κάναμε πέρσι, μόλις αναλάβαμε. Σας υπενθυμίζω κατ' αρχάς ότι το πρόβλημα είναι συσσωρευμένο πολλά χρόνια. Το πρόβλημα της βιομηχανίας ζάχαρης, το οποίο αποτελούσε ένα κατ' εξοχήν παράδειγμα πολιτικών διαμεσολαβήσεων και ανορθολογικής λειτουργίας για πολλές δεκαετίες, δημιούργησε μια βαθιά υπερχρεωμένη επιχείρηση και διογκώθηκε περαιτέρω με την πώληση της ΑΤΕ στην Τράπεζα Πειραιώς, καθώς ο ιδιοκτήτης, ο εκκαθαριστής της ΑΤΕ είναι διαφορετικός από το μοναδικό πιστωτή που είναι η Τράπεζα Πειραιώς. Πέρσι αυτό που κάναμε ως Κυβέρνηση είναι να ξαναβάλουμε μπρος τη βιομηχανία, αυξάνοντας το μετοχικό της κεφάλαιο κατά 30 εκατομμύρια ευρώ. Αυτό κάλυψε μερικά από τα συσσωρευμένα χρέη της επιχείρησης προς προμηθευτές και άλλες λειτουργικές ανάγκες, αλλά προφανώς αυτό δεν μπορούσε να συνεχιστεί, παρά μόνο αν βρισκόταν μια βιώσιμη λύση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Υπενθυμίζω ότι το σχέδιο, το οποίο αυτή τη στιγμή υπάρχει σε συμφωνία ανάμεσα στην Τράπεζα Πειραιώς και την «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ» λέει το εξής απλό: Η εταιρεία χρωστάει 150 εκατομμύρια, τα οποία προφανώς υπό οποιεσδήποτε συνθήκες δεν μπορεί να τα εξυπηρετήσει. Το σχέδιο αναδιάρθρωσης λέει το εξής: Από την πώληση ορισμένων στοιχείων της εταιρείας θα ανακτηθούν 50 εκατομμύρια, τα εργοστάσια στη Σερβία που αναφέρατε και ορισμένα άλλα αδρανή περιουσιακά στοιχεία. Από το χρέος θα διαγραφούν 50 εκατομμύρια και 50 εκατομμύρια θα αποτελέσουν δεκαετή δανεισμό από την Τράπεζα Πειραιώς προς τη ζάχαρη. Αυτό το σχέδιο, το οποίο περιγράφω και σκιαγραφώ σε αδρές γραμμές, καθιστά βιώσιμη προοπτική να μπορούν τα εργοστάσια να δουλέψουν και να εξυπηρετήσουν το δανεισμό τους, τα 50 πλέον εκατομμύρια. Διασφαλίζει τη συνέχιση της παραγωγής μεσοπρόθεσμα. Για να επιτευχθεί, όμως, αυτό, χρειάζεται κι ένα δεύτερο στοιχείο, ένα σχέδιο βιωσιμότητας της ίδιας της επιχείρησης, η οποία πρέπει να μειώσει το κοστολόγιό της, πρέπει να προσαρμοστεί στα δεδομένα που υπάρχουν σήμερα, προκειμένου να μπορέσει να επιβιώσει μεσοπρόθεσμα. Τώρα, αναφέρατε ότι η πώληση των εργοστασίων της Σερβίας, γίνεται πρώτον, σε χαμηλό τίμημα ή αποδυναμώνει την εταιρεία. Είναι πρωτοφανές στον κόσμο να υπάρχει μητρική εταιρεία η οποία να χρεοκοπεί και να κλείνει και να σώζεται η θυγατρική. Αναγνωρίζουμε ότι δεν βγάζει κέρδη, δεν μπαίνει μέσα, είναι μία επιχείρηση, αλλά είναι μέρος της αναδιάρθρωσης προκειμένου να σωθεί η μητρική και να σωθεί και η εγχώρια παραγωγή τεύτλων. Άρα, είναι ένα κόστος το οποίο πρέπει να το πληρώσουμε προκειμένου να επιβιώσει η εταιρεία. Το δεύτερο είναι ότι η τιμή θα καθοριστεί. Φυσικά, υπάρχουν προσφορές αυτήν τη στιγμή, αλλά, φυσικά, η τιμή θα καθοριστεί από διαγωνισμό τον οποίο θα χειριστούν από κοινού η «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ» και η τράπεζα.
Ευχαριστούμε τον κύριο Υπουργό. Κύριε Δελή έχετε τον λόγο για τη δευτερολογία.
Κύριε Υπουργέ, μόλις επιβεβαιώσατε την πώληση των δύο εργοστασίων της εταιρείας στη Σερβία και αυτό θεωρούμε ότι δεν είναι μια καλή εξέλιξη. Το ίδιο θεωρούν και οι εργαζόμενοι. Μιλήσατε για ένα βραχυπρόθεσμο σχέδιο οικονομικής βιωσιμότητας. Μιλήσατε για 50 εκατομμύρια που θα πάρουμε από την πώληση των εργοστασίων. Δεν νομίζω ότι θα είναι 50 εκατομμύρια, θα είναι πολύ λιγότερο. Δεν ξέρω.
Θα δούμε.
Να θυμίσουμε ένα χρέος της επιχείρησης το οποίο φτάνει στο ύψος των 150 εκατομμυρίων ευρώ. Να πούμε, όμως, εδώ ότι ήδη η «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ» έχει πληρώσει γι' αυτό το χρέος, μονάχα σε τόκους, περίπου 50 εκατομμύρια μέχρι τώρα, την προηγούμενη περίοδο. Μιλήσατε για το ότι παραλάβατε μια προβληματική κατάσταση στην «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ». Δεν το αμφισβητούμε αυτό. Αποφύγατε, όμως, να θίξετε τις πραγματικές αιτίες αυτής της προβληματικής κατάστασης, όλα τα προηγούμενα χρόνια - εμείς θεωρούμε ότι συνεχίζεται και από τη δική σας Κυβέρνηση - που ήταν η σταθερή υπονόμευση της ανάπτυξης και της ίδιας της επιβίωσης της «ΕΛΛΗΝΙΚΗΣ ΒΙΟΜΗΧΑΝΙΑΣ ΖΑΧΑΡΗΣ». Αυτό είχε ως συνακόλουθο αποτέλεσμα, βέβαια, τη συρρίκνωση της τευτλοκαλλιέργειας, η οποία οδηγείται σιγά σιγά στον αργό θάνατο. Αποφύγατε να πείτε ότι αυτός είναι ένας γνωστός στόχος των ευρωπαϊκών μονοπωλίων του συγκεκριμένου κλάδου και της Ευρωπαϊκής Ένωσης για τη συγκέντρωση και τη συγκεντροποίηση, ο οποίος βέβαια προωθείται πρόθυμα και από τις ελληνικές κυβερνήσεις. Το ίδιο και η δικιά σας Κυβέρνηση μεριμνά και φροντίζει για την ανάπτυξη των επιχειρηματικών ομίλων του συγκεκριμένου κλάδου. Προκειμένου, όμως, να επιβιώσει η τευτλοκαλλιέργεια και η βιομηχανία ζάχαρης, εκεί τα πράγματα γίνονται διαφορετικά. Και μιλάμε, κύριε Υπουργέ, για έναν κλάδο ο οποίος έχει αποδείξει, όπως είπα, στο παρελθόν ότι όχι μόνο μπορεί να καλύψει - μπορούσε να καλύψει - τις εγχώριες ανάγκες, αλλά να προβαίνει και σε εξαγωγές. Αυτήν τη στιγμή η κατάσταση έχει αντιστραφεί. Αυτήν τη στιγμή η Ελλάδα κάνει εισαγωγές ζάχαρης. Μιλάμε για έναν κλάδο που σχετίζεται άμεσα με το διατροφικό ζήτημα του λαού μας, με τις παραγωγικές δυνατότητες της χώρας, που αφορά αγρότες, αφορά εργαζόμενους στην επιχείρηση, αφορά τους ίδιους τους καταναλωτές, γιατί είναι γνωστή η υψηλή ποιότητα της ελληνικής ζάχαρης. Όλα αυτά, βεβαίως, εγκλωβίστηκαν, φυλακίστηκαν στην κοινή αγροτική πολιτική της Ευρωπαϊκής Ένωσης, στις περιβόητες ποσοστώσεις, στις οποίες κι εσείς πειθαρχείτε. Εδώ, όμως, να πούμε ότι τα αποτελέσματα αυτής της πολιτικής ήταν να συρρικνώνεται η παραγωγή και πάνω στα αποτελέσματα αυτής της πολιτικής, δηλαδή με συρρικνωμένη την παραγωγή, με μικρή παραγωγή, να λέμε ότι έχουμε μεγάλο κόστος. Μα, όταν μικραίνει η παραγωγή, είναι φυσικό το κόστος της παραγωγής να αυξάνει. Δεν χρειάζεται κανείς να είναι οικονομολόγος για να το καταλάβει. Έχουμε, όμως, και νεότερες εξελίξεις. Σήμερα, απ' ό,τι διαβάζουμε στον Τύπο και μάλιστα σε κυβερνητική εφημερίδα, έχουμε την παραίτηση του αντιπροέδρου της «ΕΛΛΗΝΙΚΗΣ ΒΙΟΜΗΧΑΝΙΑΣ ΖΑΧΑΡΗΣ», ο οποίος διαφωνεί - πριν από λίγο μας είπατε ορισμένα μονάχα στοιχεία - , όπως διαβάζουμε, με το σχέδιο βιωσιμότητας. Ήθελα, όμως, να πω για τις ποσοστώσεις γνωρίζετε κι εσείς ότι από το 2017 απελευθερώνονται, καταργούνται οι ποσοστώσεις. Είναι πολύ σημαντικό, λοιπόν, το 2017 να βρει αυτήν την εταιρεία, την «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ» και την τευτλοκαλλιέργεια, σε μια ανοδική φάση ανάπτυξης. Αυτό περιμένουμε να ακούσουμε και να δούμε αυτό το σχέδιο βιωσιμότητας, για το οποίο έχουμε πολύ μεγάλες και σοβαρές επιφυλάξεις. Σε κάθε περίπτωση - για να κλείσω και με το πρώτο ερώτημα της σημερινής μας επίκαιρης ερώτησης - πρέπει, κύριε Υπουργέ, τώρα - και δεν απαντήσατε σε αυτό - να πληρωθούν στο σύνολο τους άμεσα οι τευτλοκαλλιεργητές για την περσινή τους παραγωγή. Και τώρα θα πρέπει να εκπονηθεί και να παρουσιαστεί ένα πρόγραμμα ανάπτυξης αυτής της εταιρείας, γνωρίζοντας βέβαια ότι κάτι τέτοιο μέσα στην Κοινή Αγροτική Πολιτική φαντάζει ουτοπικό. Αυτό θα μπορούσε να γίνει μονάχα εάν υλοποιηθεί η πρόταση του Κομμουνιστικού Κόμματος Ελλάδας, όταν αυτά τα εργοστάσια γίνουν λαϊκή περιουσία και θα δουλεύουν και θα εξαντλούν τις τεράστιες παραγωγικές δυνατότητες και σε αυτόν τον κλάδο, για να λύσουν αυτό το ζήτημα σε όφελος του λαού. Σας ευχαριστώ.
Ευχαριστούμε, κύριε Δελή. Τον λόγο έχει ο κύριος Υπουργός.
Να ξεκινήσω από την άμεση πληρωμή των τευτλοπαραγωγών. Συναντηθήκαμε χθες ή προχθές - δεν θυμάμαι - ο κ. Αποστόλου και εγώ με τους εκπροσώπους των τευτλοπαραγωγών. Η εκτίμησή μας είναι ότι, εφόσον είναι στη διαδικασία έγκρισης το σχέδιο και διαφαίνεται ότι είναι και στη διαδικασία γραπτής πλέον επιβεβαίωσης ότι δεν αποτελεί κάποιας μορφής κρατικής επιδότησης που μπορεί να αμφισβητήσει τη βιωσιμότητα του σχεδίου, σε τρεις μέρες περίπου μετά την απόφαση θα πληρωθούν οι τευτλοπαραγωγοί για την περσινή παραγωγή, μια και η αναχρηματοδότηση της εταιρείας σύμφωνα με το σχέδιο φθάνει ένα συγκεκριμένο αριθμό εκατομμυρίων που υπερκαλύπτει την άμεση πληρωμή των τευτλοπαραγωγών για το προηγούμενο έτος. Για τον λόγο αυτό ενθαρρύναμε τους τευτλοπαραγωγούς να συνεχίσουν να φυτεύουν και να φθάσουμε έναν στόχο. Η Ελλάδα παράγει - τώρα μπαίνω στο πιο γενικό θέμα όπως ξέρετε -150.000 τόνους ετησίως με βάση τις ποσοστώσεις που είπατε. Η εγχώρια κατανάλωση είναι 300.000 τόνοι. Για να μπορεί να επιβιώσει η «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ», η ελάχιστη εγχώρια παραγωγή πρέπει να είναι πάνω από 100.000. Επιδιώκουμε να κινηθούμε τουλάχιστον στα αμέσως επόμενα χρόνια σε μία τέτοια κλίμακα εγχώριας παραγωγής τεύτλων. Είναι απόλυτα κρίσιμο αυτό. Μέχρι το 2017 η «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ» - η οποία επιμένω έχει πάρα πολύ υψηλό κοστολόγιο σε σχέση με άλλες χώρες της Ευρωπαϊκής Ένωσης - διατηρεί το προνόμιο να εισάγει ζάχαρη από άλλες χώρες της Ευρωπαϊκής Ένωσης σε προκαθορισμένες τιμές που θεωρούνται πολύ ευνοϊκές. Αυτό έχει ως αποτέλεσμα η «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ» να αποκτά εμπορικό κέρδος από αυτές τις συναλλαγές. Αυτό όμως, καταργείται το 2017. Συνεπώς, αυτό καθιστά ακόμα πιο επιτακτική την ανάγκη η εταιρεία, απαλλαγμένη πλέον από την υπερχρέωση και με ανοιχτές δυνατότητες, να προχωρήσει σε μία συντεταγμένη και βιώσιμη συνθήκη και να έχει ένα σχέδιο με το οποίο θα μπορούμε να δούμε τη στήριξη και την ανάπτυξη της βιομηχανίας ζάχαρης σε μεσοπρόθεσμο ορίζοντα. Ο στόχος μας είναι δεδομένος, να συνεχίσει η τευτλοπαραγωγή στην Ελλάδα στα επιθυμητά αυτά επίπεδα και η «ΕΛΛΗΝΙΚΗ ΒΙΟΜΗΧΑΝΙΑ ΖΑΧΑΡΗΣ» να είναι μια εταιρεία η οποία θα έχει εξυγιανθεί και θα μπορεί να ανταποκριθεί στην προοπτική αυτή.
Ευχαριστούμε τον κύριο Υπουργό. Πριν περάσουμε στην επόμενη επίκαιρη ερώτηση, να κάνω μια ανακοίνωση προς το Σώμα. Ο κ. Κουκοδήμος με επιστολή του προς τον Πρόεδρο της Βουλής κ. Βούτση αιτείται χορήγηση ολιγοήμερης άδειας για μετάβαση στο εξωτερικό από 18 έως 20 Μαρτίου 2016. Η Βουλή εγκρίνει;
Η Βουλή ενέκρινε τη ζητηθείσα άδεια. Επίσης, η με αριθμό 642/10-3-2016 επίκαιρη ερώτηση του Βουλευτή Β΄ Θεσσαλονίκης των Ανεξαρτήτων Ελλήνων κ. Γεωργίου Λαζαρίδη προς τον Υπουργό Πολιτισμού και Αθλητισμού, σχετικά με «τις κρίσιμες ημέρες για το ελληνικό ποδόσφαιρο», δεν θα συζητηθεί λόγω ξαφνικού κωλύματος του κ. Λαζαρίδη. Εισερχόμεθα στη δέκατη έκτη με αριθμό 582/26-2-2016 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Αιγαίου, σχετικά με την πρόβλεψη και διασφάλιση των εργασιακών σχέσεων των εργαζομένων στον Οργανισμό Λιμένος Πειραιώς, μετά την πώληση του πλειοψηφικού πακέτου μετοχών του ΟΛΠ. Στην ερώτηση θα απαντήσει ο Υπουργός κ. Θεόδωρος Δρίτσας. Τον λόγο έχει ο κ. Κούζηλος για την πρωτολογία του.
Ευχαριστώ πολύ, κύριε Πρόεδρε. Κύριε Υπουργέ, μετά την πώληση του πλειοψηφικού πακέτου του ΟΛΠ δεν γίνεται καμμιά αναφορά στους εργαζομένους και στα εργασιακά τους δικαιώματα, στο εργασιακό τους καθεστώς. Υπάρχουν μόνο ορισμένες γενικόλογες αναφορές που ασφαλώς δεν έχουν καμμία αξία. Ερωτάστε, κύριε Υπουργέ: Πώς διασφαλίζονται οι εργαζόμενοι του ΟΛΠ; Υπάρχει σχέδιο ώστε να μην υπάρξει πρόβλημα στις θέσεις εργασίας και στα κατοχυρωμένα εργασιακά τους δικαιώματα; Ευχαριστώ.
Τον λόγο έχει ο κύριος Υπουργός.
Ευχαριστώ, κύριε Πρόεδρε. Η αλήθεια είναι ότι - και η ερώτηση αυτή δίνει μια ευκαιρία - η συζήτηση για τις αποκρατικοποιήσεις και τις ιδιωτικοποιήσεις στη χώρα μας κινείται κατά κανόνα σε επιδερμικό και σκοπιμοθηρικό επίπεδο. Δεν έχει γίνει ποτέ μία σοβαρή συζήτηση για το αν πραγματικά μπορούν να συνδυαστούν ιδιωτικοποιημένοι τομείς της οικονομίας με τον δημόσιο τομέα, σε ποιο επίπεδο, με ποιον τρόπο, με ποιους όρους. Στην κρατούσα, δημοσιογραφική κυρίως, συζήτηση υπάρχει πάντα μια υπερδιόγκωση των θετικών παραμέτρων της ιδιωτικής οικονομίας και μία απαξίωση της δημόσιας οικονομίας ενώ στην πραγματικότητα η χώρα μας - η ιστορική διαδρομή της οικονομικής της ανάπτυξης - στις καλύτερες στιγμές της στηρίχθηκε σε έναν ισχυρό δημόσιο τομέα σε βασικούς παραγωγικούς πυλώνες χάρη στους οποίους αναπτύχθηκε η ιδιωτική επιχειρηματικότητα και χωρίς αυτούς δεν θα μπορούσε αυτό να συμβεί. Σε κάθε περίπτωση πράγματι η ιδιωτική οικονομία έχει μερικά πλεονεκτήματα ευελιξίας ή ανάπτυξης στην παγκοσμιοποιημένη οικονομία τώρα πια νέων δυνατοτήτων εξεύρεσης νέων αγορών. Γιατί το επενδυτικό κομμάτι, εν πάση περιπτώσει, είναι συζητήσιμο, δηλαδή, μπορεί και το δημόσιο να έχει τέτοιες δυνατότητες, άσχετα αν η περίοδος που περνάμε ως χώρα και ως ελληνική οικονομία δεν είναι η ευνοϊκότερη. Όλα αυτά δεν σημαίνουν, όμως, ότι και σε συνθήκες ιδιωτικοποίησης η συζήτηση σταματά εκεί. Αντίθετα, εκεί αρχίζει. Σε κάθε περίπτωση η ιδιωτικοποίηση έχει νόημα εφόσον εξασφαλίζει το δημόσιο συμφέρον και αυτό σημαίνει κοινωνικό μέρισμα. Και μέρος του κοινωνικού μερίσματος είναι τα εργασιακά ζητήματα και η θέση των εργαζομένων σε αυτήν την παραγωγική διαδικασία. Δεν μιλάμε για καθεστώτα ειδικής ελεύθερης οικονομικής ζώνης. Μιλάμε για παραγωγικές μονάδες ενταγμένες στην αναπτυξιακή προοπτική της ελληνικής πολιτείας και της Ελλάδας. Σε αυτήν την κατεύθυνση η συζήτηση από τη μεριά του Υπουργείου και της Κυβέρνησης έχει ανοίξει και δεν έχει περιοριστεί σε μικρές αναφορές ως προς τα εργασιακά ζητήματα. Αντίθετα, έχει ανοίξει πολλές φορές - και από εμένα στο Υπουργείο, αλλά και εκ μέρους της Κυβέρνησης, καιστόχος είναι, με διάφορους τρόπους, να προσεγγίσουμε τα πράγματα ώστε και τα εργασιακά ζητήματα να κατοχυρωθούν - μιλώ τώρα πια για το λιμάνι του Πειραιά εξειδικευμένα - και τα δικαιώματα των χρηστών του λιμανιού, μεγάλων, μεσαίων ή μικρών, να κατοχυρωθούν και οι παραλιμένιοι δήμοι και παραλιμένιες πόλεις να έχουν λόγο σε κρίσιμης σημασίας αποφάσεις που μπορεί να επηρεάζουν τη λειτουργία τους και τελικά η κρατική εποπτεία να υπάρχει. Αναλυτικότερα θα μιλήσω - τι μέτρα έχουμε σχεδιάσει και παίρνουμε προς αυτήν την κατεύθυνση - στη δευτερολογία μου. Αλλά, πραγματικά αυτά τα ζητήματα είναι ανοικτά. Στην προοπτική της συζήτησης που θα ακολουθήσει το επόμενο διάστημα έχουν κεντρική σημασία. Ευχαριστώ.
Ευχαριστούμε τον κύριο Υπουργό. Κύριε Κούζηλε, έχετε τον λόγο για τη δευτερολογία.
Ευχαριστώ, κύριε Πρόεδρε. Κύριε Υπουργέ, είπατε για «επιδερμικές ιδιωτικοποιήσεις», δηλαδή, ότι το όλο θέμα το βλέπουμε επιδερμικά. Υπήρχε πρόταση από διάφορους φορείς και από την ΟΜΥΛΕ να υπάρχει το μοντέλο της Βαρκελώνης και της Μασσαλίας το οποίο δεν έγινε πράξη και το ζήτησαν πάρα πολλοί φορείς. Επίσης, υπάρχει η ανησυχία για το ν.2688/1966, το νόμο των εργασιακών σχέσεων, ο οποίος καθορίζει τις εργασιακές σχέσεις και κατοχυρώνει τους εργαζόμενους. Μιλάμε αυτήν τη στιγμή για χίλιους εργαζόμενους στον ΟΛΠ. Υπάρχουν ο κανονισμός εργασίας και ο κανονισμός προσωπικού, υπάρχει η συλλογική σύμβαση, η οποία θα ισχύει μέχρι το 2017, αν θυμάμαι καλά, αλλά μετά, από εκεί και πέρα τι γίνεται; Έχουμε το παράδειγμα - που και εσείς ως αντιπολίτευση είχατε καταγγείλει - της «COSCO» για τα εργασιακά. Πήγαν, για παράδειγμα, να μπουν επιθεωρητές εργασίας να κάνουν έναν έλεγχο και δεν τους άφηναν. Τους έλεγαν, «εδώ είναι ιδιωτική επιχείρηση, δεν θα μπείτε». Τα γνωρίζετε πολύ καλά, γιατί τα είχατε καταγγείλει και εσείς οι ίδιοι ως αντιπολίτευση, δηλαδή ο ΣΥΡΙΖΑ. Για αυτό, λοιπόν, υπάρχει ανησυχία αυτήν τη στιγμή, διότι υπάρχει ένα αόριστο πέπλο στον ορίζοντα και δεν γνωρίζει κανείς τι γίνεται. Για αυτό ανησυχούν οι άνθρωποι. Μιλάμε για χίλιους εργαζόμενους. Μιλάμε για το λιμάνι, για ένα από τα μεγαλύτερα λιμάνια της Μεσογείου και το μεγαλύτερο λιμάνι της χώρας. Για αυτό υπάρχει αυτή η ανησυχία. Υπάρχει και δελτίο Τύπου της ΟΜΥΛΕ που αναφέρει αυτά τα πράγματα. Δεν έχουν λάβει καμμία απάντηση, δεν ξέρουν τίποτα, δεν γνωρίζουν κάτι και περιμένουν από εσάς να τους δώσετε μία απάντηση ακριβώς τι γίνεται, πώς τους διασφαλίζετε. Ευχαριστώ πολύ,
Ευχαριστούμε τον κ. Κούζηλο. Κύριε Υπουργέ, έχετε τον λόγο.
Σε συνέχεια και όσων γενικότερης κατεύθυνσης ζητημάτων έθεσα στην πρωτομιλία μου, προχωρώ στα πιο εξειδικευμένα. Πράγματι, μιλάμε για χίλιους εκατόν είκοσι τρεις εργαζομένους στον Οργανισμό Λιμένα Πειραιά, υπαλλήλους και λιμενεργάτες διαφόρων ειδικοτήτων. Αυτήν τη στιγμή και όχι αυτονόητα, όχι εύκολα, χάρις στις προσπάθειες και της ΟΜΥΛΕ και της Ένωσης Λιμενεργατών και της διοίκησης του ΟΛΠ και της Κυβέρνησης, επετεύχθη πρόσφατα, στα μέσα του 2015, στα τέλη Ιουνίου του 2015, η ανανέωση της διετούς συλλογικής σύμβασης εργασίας. Κάποιοι εκείνη την περίοδο θέλησαν αυτό να το αποτρέψουν. Η κυβερνητική παρέμβαση ήταν καίριας σημασίας, με τα όπλα που είχε και φυσικά και η διεκδίκηση των εργαζομένων και η θετική στάση της διοίκησης του ΟΛΠ. Αυτήν τη στιγμή υπάρχει εν ισχύ για δύο χρόνια, με διεκδίκηση να ανανεωθεί και στο επόμενο διάστημα, η διετής αυτή συλλογική σύμβαση εργασίας. Είναι βέβαιο ότι το λιμάνι πρέπει να λειτουργήσει με κανόνες αντίστοιχους, τουλάχιστον, με το ευρωπαϊκό κεκτημένο ως προς τα εργασιακά. Και το ευρωπαϊκό κεκτημένο απαιτεί πιστοποίηση δεξαμενής εργαζομένων, απαιτεί συγκεκριμένους όρους και συνθήκες εργασίας, απαιτεί συλλογικές συμβάσεις εργασίας και όλα τα υπόλοιπα. Στη σύμβαση παραχώρησης, που επεξεργάστηκε το ΤΑΙΠΕΔ και την ανάρτησε στην ηλεκτρονική πλατφόρμα, βάσει της οποίας έγινε η διαγωνιστική διαδικασία αναφέρεται - η σύμβαση παραχώρησης τότε συντάχθηκε και εν συνεχεία, έγινε ο διαγωνισμός και αυτήν τη στιγμή υπάρχει προτιμώμενος επενδυτής - και για κάθε περίπτωση προβλέπεται ότι όλες ανεξαιρέτως οι διατάξεις και οι απαιτήσεις των εφαρμοστέων νόμων και κανονισμών σχετικά με την απασχόληση υποχρεώνουν τον επενδυτή να συμμορφώνεται με αυτές και με τις συλλογικές συμβάσεις εργασίας και τις εργασιακές σχέσεις και ότι θα μεριμνά για τη διασφάλιση της νομοθεσίας και των απαιτούμενων προτύπων διαφύλαξης της υγείας και της ασφάλειας στο χώρο εργασίας του ΟΛΠ. Συμφωνώ μαζί σας ότι ακόμα και οι πιο καλές διατυπώσεις σε ένα δεσμευτικό, κατά τα άλλα, κείμενο εξαρτώνται από την εφαρμογή τους και όχι από τη διατύπωση. Έτσι, προς αυτήν την κατεύθυνση μπορεί να έχει μεγάλη σημασία ο κοινωνικός συσχετισμός και εκεί πάντα πρέπει να είναι ανοιχτά τα ζητήματα. Εμείς ως Κυβέρνηση προωθήσαμε και πετύχαμε στις διαπραγματεύσεις με τους εταίρους την ίδρυση Δημόσιας Αρχής Λιμένα Πειραιά και ήδη η πρόταση για το σχέδιο νόμου είναι έτοιμη. Αυτές τις ημέρες θα εξελιχθεί σε πρώτη φάση μία διαδικασία - για να προχωρήσουμε περαιτέρω στη δημόσια κατάθεση αυτού του νομοσχεδίου - όπου αυτή η Αρχή Λιμένος για το Λιμένα Πειραιά θα έχει - όπως συμβαίνει σε όλα τα λιμάνια της Ευρώπης και σε πολλά λιμάνια του κόσμου - ακριβώς την εξουσία και την αρμοδιότητα να εποπτεύει την εφαρμογή όλων αυτών των συμβατικών υποχρεώσεων του επενδυτή και να παρεμβαίνει εκεί που αυτές παραβιάζονται. Μέχρι τώρα αυτόν τον ρόλο, τον ρόλο της Αρχής Λιμένα, του Port Authority, τον έπαιζε ο ΟΛΠ - επειδή το Δημόσιο είχε την πλειοψηφία των μετοχών - ενώ ήταν ταυτόχρονα και ανώνυμη εταιρεία εισηγμένη στο χρηματιστήριο. Δεν ήταν και το καλύτερο σχήμα, αλλά εν πάση περιπτώσει, με αυτόν τον «ερμαφρόδιτο» τρόπο λειτουργούσε. Σε κάθε περίπτωση, όμως, τώρα, με την πορεία της ιδιωτικοποίησης, η ύπαρξη αυτόνομης και αυτοτελούς Αρχής Λιμένα είναι αναγκαία και θα παίξει τον ρόλο της. Συμπληρώνω ότι με πρόσφατη ομόφωνη απόφαση του Διοικητικού Συμβουλίου του ΟΛΠ στις 2 Μαρτίου, η οποία μας κοινοποιήθηκε μόλις προχθές, στις 15 Μαρτίου, το Διοικητικό Συμβούλιο του ΟΛΠ, αποδεχόμενο πρόταση των συνδικαλιστικών ενώσεων των εργαζομένων, μας καλεί σε τριμερή διαβούλευση των Υπουργείων Ναυτιλίας, Οικονομίας, Οικονομικών και Εργασίας με τον ΟΛΠ και τους εργαζομένους σε σχέση με τα εργασιακά ζητήματα. Εγώ έχω δηλώσει ήδη ότι αποδέχομαι αυτήν την πρόσκληση και θα ακολουθήσουν και οι άλλοι Υπουργοί. Όλα αυτά, όλο αυτό το διάστημα, συζητούνται με τους εργαζομένους. Κατ' επανάληψη έχω συναντηθεί και εγώ και οι άλλοι συναρμόδιοι Υπουργοί και με την ΟΜΥΛΕ και με την Ένωση Τεχνικών και Χειριστών Υπαλλήλων του ΟΛΠ και με την Ένωση Μονίμων και Δοκίμων Λιμενεργατών και με την Ένωση Εποπτών Αρχιεργατών του ΟΛΠ, όπως επίσης και με την αντιπροσωπεία του Διεθνούς Συμβουλίου των Λιμενεργατών, την IDC. Σε κάθε περίπτωση, έχουμε δώσει τις διαβεβαιώσεις για την προσπάθεια να εξασφαλιστούν τα εργασιακά δικαιώματα. Ως Κυβέρνηση επιδιώκουμε, μέχρι να υπογραφεί η τελική σύμβαση εργασίας, ένα ακόμη στάδιο διαβούλευσης με τον προτιμώμενο επενδυτή, ώστε όλα αυτά να αποσαφηνιστούν και να υπάρχει η μέγιστη δυνατή κατοχύρωση. Σε κάθε περίπτωση, ο διάλογος είναι ανοικτός. Δεν έχουν λήξει αυτά τα ζητήματα. Από τη μία μεριά, εγώ προφανώς δεν προτείνω εφησυχασμό, από την άλλη, προτείνω συμμετοχή σε μία διαβούλευση που θα εξασφαλίσει αυτού του είδους τα ζητήματα. Και ήδη έχουν επιτευχθεί σημαντικές βελτιώσεις και στα εργασιακά και σε πολλά άλλα ζητήματα. Το πιο γνωστό είναι το ζήτημα των Λιπασμάτων και της εξαίρεσης της ακτογραμμής των Λιπασμάτων και του χώρου των Λιπασμάτων στη Δραπετσώνα. Και επειδή γίνεται μία συζήτηση - και δράττομαι της ευκαιρίας σήμερα, με την παρουσία μου στη Βουλή - για το πόσο ισχύει ή δεν ισχύει, θέλω να πω ότι είναι εξασφαλισμένη. Η έκταση των Λιπασμάτων έχει εξαιρεθεί. Η διαδικασία για την απόδοση στο δημόσιο και εν συνεχεία στο Δήμο Δραπετσώνας - Κερατσινίου έχει ανοίξει. Αν υπάρχουν - και υπάρχουν - τυπικές διχογνωμίες σε σχέση με το ποια είναι η ορθότερη διαδικασία για να ολοκληρωθεί αυτή η φάση, αυτό δεν σημαίνει ότι αμφισβητείται ή κινδυνεύει η ίδια η παραχώρηση, όπως άλλωστε συμβαίνει και στο θαλάσσιο μέτωπο της Πάτρας, όπου και η εξαγγελία του Πρωθυπουργού Αλέξη Τσίπρα πράγματι υλοποιείται. Δρομολογήθηκε ήδη, με κίνηση που θα ξεκινήσει το Διοικητικό Συμβούλιο του Οργανισμού Λιμένος Πάτρας, η παραχώρηση του θαλάσσιου μετώπου της Πάτρας στο Δήμο Πατρέων. Όλα αυτά γίνονται βήμα βήμα, με συστηματικό και πολύ επίμονο τρόπο και φυσικά μέσα στο πλαίσιο στο οποίο κινούνται οι δεσμευτικές πολιτικές που η Κυβέρνησή μας έχει αναλάβει. Ευχαριστώ.
Ευχαριστούμε τον κύριο Υπουργό. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι τέσσερις μαθητές και μαθήτριες και δυο εκπαιδευτικοί συνοδοί από το Δημοτικό Σχολείο Αρμενοπαίδων Νίκαιας. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Επίσης, τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι επτά μαθητές και μαθήτριες και δύο εκπαιδευτικοί συνοδοί τους από το 10ο Γυμνάσιο Καλαμαριάς Θεσσαλονίκης. Η Βουλή τούς καλωσορίζει. Έχουν διανεμηθεί τα Πρακτικά της Παρασκευής 22 Ιανουαρίου 2016, της Δευτέρας 25 Ιανουαρίου 2016, της Τρίτης 26 Ιανουαρίου 2016, της Τετάρτης 27 Ιανουαρίου 2016 και της Πέμπτης 28 Ιανουαρίου 2016 (πρωί) και ερωτάται το Σώμα αν τα επικυρώνει.
Συνεπώς τα Πρακτικά της Παρασκευής 22 Ιανουαρίου 2016, της Δευτέρας 25 Ιανουαρίου 2016, της Τρίτης 26 Ιανουαρίου 2016, της Τετάρτης 27 Ιανουαρίου 2016 και της Πέμπτης 28 Ιανουαρίου 2016 (πρωί) επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 11.18΄ λύεται η συνεδρίαση για σήμερα, Πέμπτη 17 Μαρτίου 2016 και ώρα 18.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που θα σας διανεμηθεί.